title: Deċiżjoni tal-Awtorità ta' Sorveljanza tal-EFTA Nru 442/12/COL tad- 29 ta' Novembru 2012 dwar il-funzjoni u t-termini ta’ referenza tal-uffiċjal tas-seduta f’ċerti proċeduri dwar il-kompetizzjoni

text:
               11.7.2013

               MT

               Il-Ġurnal Uffiċjali tal-Unjoni Ewropea

               L 190/93

         DEĊIŻJONI TAL-AWTORITÀ TA' SORVELJANZA TAL-EFTA
   Nru 442/12/COL
   tad-29 ta' Novembru 2012
   dwar il-funzjoni u t-termini ta’ referenza tal-uffiċjal tas-seduta f’ċerti proċeduri dwar il-kompetizzjoni
   L-AWTORITÀ TA' SORVELJANZA TAL-EFTA,
   WARA LI KKUNSIDRAT il-Ftehim dwar iż-Żona Ekonomika Ewropea (“il-Ftehim dwar iż-ŻEE”), u b’mod partikolari l-Artikolu 55 tiegħu,
   WARA LI KKUNSIDRAT il-Ftehim bejn l-Istati tal-EFTA dwar il-ħolqien ta’ Awtorità ta’ Sorveljanza u ta’ Qorti tal-Ġustizzja (“Il-Ftehim dwar is-Sorveljanza u l-Qorti”), u partikolarment l-Artikoli 13 u 14 tal-Protokoll 4 tiegħu,
   WARA LI KKUNSIDRAT l-Artikolu 15 tar-Regoli ta’ Proċedura tal-Awtorità ta’ Sorveljanza tal-EFTA (l-“Awtorità”),
   Billi:

               (1)

               Bis-sistema għall-infurzar tal-liġi dwar il-kompetizzjoni stabbilita skont il-Ftehim dwar iż-ŻEE, l-Awtorità tinvestiga u tiddeċiedi fuq il-każijiet permezz ta’ deċiżjoni amministrattiva, soġġetta għal reviżjoni ġudizzjarja mill-Qorti tal-EFTA.

               (2)

               L-Awtorità trid twettaq proċeduri dwar il-kompetizzjoni b’mod ġust, imparzjali u oġġettiv u għandu jiġi żgurat ir-rispett tad-drittijiet proċedurali tal-partijiet ikkonċernati kif stipulat fil-Kapitolu II tal-Protokoll 4 tal-Ftehim dwar is-Sorveljanza u l-Qorti (Implimentazzjoni tar-regoli dwar il-kompetizzjoni stabbiliti fl-Artikoli 53 u 54 tal-Ftehim dwar iż-ŻEE), il-Kapitolu III tal-Protokoll 4 tal-Ftehim dwar is-Sorveljanza u l-Qorti (ir-Regoli dwar it-tmexxija ta’ proċeduri mill-Awtorità skont l-Artikoli 53 u 54 tal-Ftehim dwar iż-ŻEE), il-Kapitolu IV tal-Protokoll 4 tal-Ftehim dwar is-Sorveljanza u l-Qorti (ir-Regoli li għandhom x’jaqsmu mal-kontroll ta’ konċentrazzjonijiet bejn impriżi), u l-Kapitolu V tal-Protokoll 4 tal-Ftehim dwar is-Sorveljanza u l-Qorti (Implimentazzjoni tal-Kapitolu IV dwar il-kontroll ta’ konċentrazzjonijiet bejn impriżi), kif ukoll fil-każistika rilevanti tal-Qorti tal-EFTA u l-Qorti tal-Ġustizzja tal-Unjoni Ewropea (il-“Qorti tal-Ġustizzja”). B’mod partikolari, id-dritt tal-partijiet ikkonċernati li jinstemgħu huwa dritt fundamentali rikonoxxut mill-Konvenzjoni Ewropea dwar id-Drittijiet tal-Bniedem. (1)

               (3)

               Sabiex jiġi żgurat il-ħarsien effettiv tad-drittijiet proċedurali tal-partijiet ikkonċernati, partijiet involuti oħrajn skont it-tifsira tal-Artikolu 11(b) tal-Kapitolu V tal-Protokoll 4 tal-Ftehim dwar is-Sorveljanza u l-Qorti (minn hawn 'il quddiem "partijiet involuti oħrajn"), il-kwerelanti skont it-tifsira tal-Artikolu 7(2) tal-Kapitolu II tal-Protokoll 4 tal-Ftehim dwar is-Sorveljanza u l-Qorti (minn hawn il-quddiem "kwerelanti") u persuni barra dawk imsemmija fl-Artikoli 5 u 11 tal-Kapitolu III tal-Protokoll 4 tal-Ftehim dwar is-Sorveljanza u l-Qorti u terzi persuni skont it-tifsira tal-Artikolu 11 tal-Kapitolu V tal-Protokoll 4 tal-Ftehim dwar is-Sorveljanza u l-Qorti (minn hawn 'il quddiem "terzi persuni") involuti fil-proċedimenti dwar il-kompetizzjoni, ir-responsabbiltà għas-salvagwardja tal-osservanza ta’ tali drittijiet għandha tiġi fdata lil persuna indipendenti b’esperjenza fi kwistjonijiet relatati mal-kompetizzjoni li jkollha l-integrità neċessarja sabiex tikkontribwixxi għall-oġġettività, it-trasparenza u l-effiċjenza ta’ dawk il-proċeduri.

               (4)

               Id-Deċiżjoni tal-Awtorità Nru 177/02/COL tat-30 ta’ Ottubru 2002 stabbilixxiet it-termini ta’ referenza tal-Uffiċjali tas-Seduti f’ċerti proċedimenti tal-kompetizzjoni. Id-Deċiżjoni Nru 177/02/COL ġiet riveduta bid-Deċiżjoni Nru 792/08/COL tas-17 ta’ Diċembru 2008 li tiddelega ċerti setgħat fil-qasam tal-kompetizzjoni lill-Uffiċjali tas-Seduta. Issa huwa meħtieġ li jiġi ċċarat u jkompli jissaħħaħ ir-rwol tal-uffiċjal tas-seduta u li t-termini ta’ referenza tal-uffiċjal tas-seduta jiġu adattati fid-dawl tal-iżviluppi fil-liġi dwar il-kompetizzjoni taż-ŻEE.

               (5)

               Il-funzjoni tal-uffiċjal tas-seduta kienet ġeneralment meqjusa bħala kontribut importanti għall-proċedimenti dwar il-kompetizzjoni quddiem l-Awtorità minħabba l-indipendenza u l-kompetenza li l-uffiċjali tas-seduta ġabu f’dawn il-proċedimenti. Sabiex tiġi żgurata l-indipendenza kontinwa tal-uffiċjal tas-seduta mid-Direttorat Ġenerali għall-Kompetizzjoni u l-għajnuna mill-Istat, huwa għandu jiġi assoċjat, għal skopijiet amministrattivi, mal-membru tal-Kulleġġ b’responsabilità speċjali għall-kompetizzjoni.

               (6)

               L-Awtorità tista', fejn neċessarju, taħtar wieħed jew iktar uffiċjali tas-seduti. Fejn l-uffiċjal tas-seduta jipperċepixxi konflitt ta’ interessi fit-twettiq tal-funzjonijiet tiegħu, l-uffiċjal tas-seduta għandu jieqaf milli jaġixxi fuq każ. Jekk l-uffiċjal tas-seduta ma jkunx jista’ jaġixxi, ir-rwol tiegħu għandu jitwettaq minn uffiċjal tas-seduta ieħor.

               (7)

               L-uffiċjal tas-seduta għandu jopera bħala arbitru indipendenti li jfittex li jsolvi kwistjonijiet li jaffettwaw l-eżerċitar effettiv tad-drittijiet proċedurali tal-partijiet ikkonċernati, il-partijiet oħra involuti, il-kwerelanti jew il-partijiet terzi interessati fejn tali kwistjonijiet ma jkunux jistgħu jiġu riżolti permezz ta’ kuntatti preċedenti mad-Direttorat tal-Awtorità responsabbli għat-tmexxija tal-proċedimenti tal-kompetizzjoni, li għandhom jirrispettaw dawn id-drittijiet proċedurali.

               (8)

               It-termini ta’ referenza tal-uffiċjal tas-seduta fil-proċedimenti tal-kompetizzjoni għandhom jitfasslu b’tali mod li jissalvagwardjaw il-ħarsien effettiv tad-drittijiet proċedurali matul il-proċeduri quddiem l-Awtorità skont l-Artikoli 53, 54 u 57 talFtehim dwar iż-ŻEE, b’mod partikolari d-dritt tas-smigħ.

               (9)

               Sabiex isaħħaħ dan ir-rwol, l-uffiċjal tas-seduta għandu jiġi attribwit bil-funzjoni li jissalvagwardja l-ħarsien effettiv tad-drittijiet proċedurali tal-impriżi u l-assoċjazzjonijiet ta’ impriżi fil-kuntest tas-setgħat ta’ investigazzjoni tal-Awtorità skont il-Kapitolu II tal-Protokoll tal-Ftehim dwar is-Sorveljanza u l-Qorti, kif ukoll skont l-Artikolu 14 tal-Kapitolu IV tal-Protokoll 4 tal-Ftehim dwar is-Sorveljanza u l-Qorti li jipprovdi setgħat lill-Awtorità li timponi multi fuq l-impriżi u l-assoċjazzjonijiet ta’ impriżi. L-uffiċjal tas-seduta għandu jkun attribwit ukoll b’funzjonijiet speċifiċi matul din il-fażi investigattiva fir-rigward tat-talbiet għal privileġġ professjonali legali, il-privileġġ kontra l-awtoinkriminazzjoni, id-dati tal-għeluq għar-risposti għad-deċiżjonijiet li jitolbu informazzjoni skont l-Artikolu 18(3) skont il-Kapitolu II tal-Protokoll tal-Ftehim dwar is-Sorveljanza u l-Qorti, kif ukoll fir-rigward tad-dritt tal-impriżi u tal-assoċjazzjonijiet ta’ impriżi soġġetti għal miżura investigattiva mill-Awtorità skont il-Kapitolu II tal-Protokoll 4 tal-Ftehim dwar is-Sorveljanza u l-Qorti li jkunu informati dwar l-istatus proċedurali tagħhom, jiġifieri jekk humiex soġġetti għal investigazzjoni u, jekk iva, is-suġġett u l-għan ta’ dik l-investigazzjoni. Fl-evalwazzjoni tat-talbiet li jsiru fir-rigward tal-privileġġ kontra l-awtoinkriminazzjoni, l-uffiċjal tas-seduta jista’ jikkunsidra jekk l-impriżi għamlux talbiet manifestament infondati għall-protezzjoni sempliċiment bħala tattika ta’ dewmien.

               (10)

               L-uffiċjal tas-seduta għandu jkun jista’ jiffaċilita r-riżoluzzjoni tal-pretensjonijiet li dokument huwa kopert minn privileġġ professjonali legali. Għal dan il-għan, jekk l-impriża jew l-assoċjazzjoni ta’ impriżi li tagħmel it-talba taqbel, l-uffiċjal tas-seduta jitħalla jeżamina d-dokument ikkonċernat u jagħmel rakkomandazzjoni xierqa, li tkun tirreferi għall-każistika applikabbli tal-Qorti tal-EFTA u l-Qorti tal-Ġustizzja.

               (11)

               L-uffiċjal tas-seduta għandu jkun responsabbli biex jiddeċiedi jekk terza persuna turix interess suffiċjenti li tinstema’. L-assoċjazzjonijiet tal-konsumaturi li japplikaw għal smigħ għandhom ġeneralment jitqiesu bħala li għandhom interess suffiċjenti, fejn il-proċeduri jkunu jikkonċernaw prodotti jew servizzi użati mill-konsumaturi finali jew prodotti jew servizzi li jikkostitwixxu input dirett fi prodotti jew servizzi bħal dawn.

               (12)

               L-uffiċjal tas-seduta għandu jiddeċiedi jekk iħallix lill-kwerelanti u l-partijiet terzi interessati jattendu għas-seduta ta’ smigħ orali, wara li jieħu f’kunsiderazzjoni l-kontribut li jistgħu jagħmlu għall-kjarifika tal-fatti rilevanti tal-każ.

               (13)

               Id-dritt tal-partijiet ikkonċernati li jinstemgħu qabel tittieħed deċiżjoni finali li taffettwa l-interessi tagħhom b’mod negattiv huwa garantit permezz tad-dritt tagħhom li jwieġbu bil-miktub għall-pożizzjoni preliminari tal-Awtorità, kif stabbilit fid-dikjarazzjoni tal-oġġezzjonijiet u d-dritt tagħhom li jiżviluppaw l-argumenti tagħhom, jekk huma jitolbu dan, waqt is-seduta tas-smigħ orali. Sabiex jeżerċitaw dawn id-drittijiet b’mod effettiv, il-partijiet li lilhom kienet indirizzata dikjarazzjoni tal-oġġezzjonijiet għandhom id-dritt ta’ aċċess għall-fajl ta’ investigazzjoni tal-Awtorità.

               (14)

               Sabiex jiġi salvagwardjat il-ħarsien effettiv tad-drittijiet ta’ difiża tal-partijiet li lilhom kienet indirizzata dikjarazzjoni tal-oġġezzjonijiet, l-uffiċjal tas-seduta għandu jkun responsabbli sabiex jiżgura li jiġu riżolti t-tilwimiet dwar l-aċċess għall-fajl jew dwar il-protezzjoni tas-sigrieti kummerċjali u ta’ informazzjoni kunfidenzjali oħra bejn dawk il-partijiet u d-Direttorat Ġenerali tal-Awtorità għall-Kompetizzjoni u l-għajnuna mill-Istat. F’ċirkostanzi eċċezzjonali, l-uffiċjal tas-seduta jista’ jissospendi l-operat tal-perjodu ta’ żmien li fih id-destinatarju ta’ dikjarazzjoni tal-oġġezzjonijiet għandu jwieġeb għal dik id-dikjarazzjoni sakemm tiġi riżolta tilwima dwar l-aċċess għall-fajl, jekk id-destinatarju ma jkunx f’pożizzjoni li jwieġeb sad-data tal-għeluq mogħtija u estensjoni ma tkunx soluzzjoni adegwata f’dak il-mument.

               (15)

               Sabiex jiġi salvagwardjat il-ħarsien effettiv tad-drittijiet proċedurali filwaqt li jiġu rrispettati l-interessi leġittimi tal-kunfidenzjalità, l-uffiċjal tas-seduta għandu, fejn ikun xieraq, ikun jista’ jordna li jittieħdu miżuri speċifiċi għal aċċess għall-fajl tal-Awtorità. B’mod partikolari, l-uffiċjal tas-seduta għandu jkollu s-setgħa li jiddeċiedi li partijiet tal-fajl isiru aċċessibbli għall-parti li titlob l-aċċess b’mod ristrett, pereżempju billi jillimita n-numru jew il-kategorija ta’ persuni li jkollhom aċċess, u l-użu tal-informazzjoni li jkun hemm aċċess għaliha.

               (16)

               L-uffiċjal tas-seduta għandu jkun responsabbli biex jiddeċiedi fuq it-talbiet għall-estensjoni tal-limiti ta’ żmien stabbiliti għar-risposta għal dikjarazzjoni tal-oġġezzjonijiet, dikjarazzjoni supplimentari tal-oġġezzjonijiet jew ittra tal-fatti jew il-limiti ta’ żmien li fihom persuni involuti oħrajn, kwerelanti jew persuni terzi interessati jistgħu jagħmlu kummenti, fil-każ ta’ nuqqas ta’ ftehim bejn kwalunkwe tali persuna u d-Direttorat Ġenerali għall-Kompetizzjoni u l-għajnuna mill-Istat.

               (17)

               L-uffiċjal tas-seduta għandu jippromwovi l-effettività tas-seduta ta’ smigħ orali, inter alia billi jieħu l-miżuri xierqa kollha ta’ tħejjija, inkluża ċ-ċirkolazzjoni, fi żmien xieraq qabel is-seduta ta’ smigħ, ta’ lista provviżorja ta’ parteċipanti u aġenda provviżorja.

               (18)

               Is-seduta orali tippermetti lill-partijiet li lilhom il-Kummissjoni indirizzat dikjarazzjoni tal-oġġezzjonijiet u partijiet oħrajn involuti sabiex jeżerċitaw ulterjorment id-dritt tagħhom li jinstemgħu billi jiżviluppaw l-argumenti tagħhom bil-fomm quddiem l-Awtorità, li għandha tkun irrappreżentata mid-Direttorat Ġenerali għall-Kompetizzjoni u l-Għajnuna mill-Istat, kif ukoll Direttorati oħrajn li jikkontribwixxu għat-tħejjija ulterjuri ta’ deċiżjoni li trid tittieħed mill-Awtorità. Hija għandha tipprovdi opportunità addizzjonali sabiex ikun żgurat li l-fatti rilevanti kollha – kemm jekk favorevoli jew mhux favorevoli għall-partijiet ikkonċernati, inklużi l-elementi fattwali relatati mal-gravità u t-tul tal-allegat ksur – ikunu ċċarati kemm jista’ jkun. Is-seduta ta’ smigħ orali għandha tippermetti wkoll lill-partijiet li jippreżentaw l-argumenti tagħhom dwar il-kwistjonijiet li jistgħu jkunu ta’ importanza għall-impożizzjoni possibbli ta’ multi.

               (19)

               Sabiex jiżgura l-effikaċja tas-seduti orali, l-uffiċjal tas-seduta jista’ jippermetti lill-partijiet li lilhom kienet indirizzata dikjarazzjoni tal-oġġezzjonijiet, il-partijiet oħrajn involuti, il-kwerelanti, persuni oħrajn mistiedna għas-seduta, id-Direttorati tal-Awtorità, il-Kummissjoni Ewropea u l-awtoritajiet tal-Istati taż-ŻEE biex jistaqsu mistoqsijiet matul is-seduta. Is-seduta ta’ smigħ orali ma għandhiex tkun pubblika sabiex ikun garantit li l-parteċipanti kollha jkunu jistgħu jesprimu ruħhom liberament. Għalhekk, l-informazzjoni żvelata matul is-seduta ta’ smigħ orali m'għandhiex tintuża għal xi skop ieħor għajr matul il-proċedimenti ġudizzjarji u/jew amministrattivi għall-applikazzjoni tal-Artikoli 53 u 54 tal-Ftehim dwar iż ŻEE. Fejn ikun ġustifikat sabiex jiġu protetti s-sigrieti kummerċjali u informazzjoni kunfidenzjali oħra, l-uffiċjal tas-seduta għandu jkun jista’ jisma’ lill-persuni fil-magħluq.

               (20)

               Il-partijiet għall-proċedimenti li joffru impenji skont l-Artikolu 9 tal-Kapitolu II tal-Protokoll 4 tal-Ftehim dwar is-Sorveljanza u l-Qorti, kif ukoll il-partijiet li huma involuti fi proċeduri ta’ riżolviment f’każijiet ta’ kartelli skont l-Artikolu 10a tal-Kaptiolu III tal-Protokoll 4 tal-Ftehim dwar is-Sorveljanza u l-Qorti, għandhom ikunu jistgħu jirrikorru għall-uffiċjal tas-seduta fir-rigward tal-ħarsien effettiv tad-drittijiet proċedurali tagħhom.

               (21)

               L-uffiċjal tas-seduta għandu jirrapporta fuq ir-rispett għall-eżerċitar effettiv tad-drittijiet proċedimenti matul il-proċeduri tal-kompetizzjoni. Barra minn hekk, u separatament mill-funzjoni ta’ rappurtar tiegħu, l-uffiċjal tas-seduta għandu jkun jista’ wkoll jagħmel osservazzjonijiet dwar il-progress ulterjuri u l-oġġettività tal-proċeduri u b’hekk jikkontribwixxi sabiex jiżgura li l-proċeduri tal-kompetizzjoni jiġu konklużi fuq il-bażi ta’ valutazzjoni tajba tal-fatti rilevanti kollha.

               (22)

               Id-Deċiżjoni 177/02/COL tat-30 ta’ Ottubru 2002 u d-Deċiżjoni 792/08/COL tas-17 ta’ Diċembru 2008 għandhom jiġu revokati.

         ADOTTAT DIN ID-DEĊIŻJONI:
   KAPITOLU 1

      IR-RWOL, IL-ĦATRA U D-DOVERI TAL-UFFIĊJAL TAS-SEDUTA

   Artikolu 1
   L-uffiċjal tas-seduta
   1.   Għandu jkun hemm uffiċjal tas-seduta wieħed jew aktar, li s-setgħat u l-funzjonijiet tagħhom huma stipulati fid-deċiżjoni preżenti.
   2.   L-uffiċjal tas-seduta jissalvagwardja l-eżerċizzju effettiv tad-drittijiet proċedurali matul il-proċedimenti tal-kompetizzjoni quddiem l-Awtorità għall-implimentazzjoni tal-Artikoli 53, 54 u 57 tal-Ftehim dwar iż-ŻEE (minn hawn ’il quddiem “il-proċedimenti tal-kompetizzjoni”).
   Artikolu 2
   Il-ħatra, it-tmiem tal-ħatra u s-sostituzzjoni
   1.   L-Awtorità taħtar l-uffiċjal(i) tas-seduta. Il-ħatra tiġi ppubblikata f'Il-Ġurnal Uffiċjali tal-Unjoni Ewropea u s-Suppliment ŻEE tiegħu. Kwalunkwe interruzzjoni, tmiem jew trasferiment tal-uffiċjal tas-seduta ikunu s-suġġett ta’ deċiżjoni raġunata tal-Awtorità. Dik id-deċiżjoni tiġi ppubblikata f'Il-Ġurnal Uffiċjali tal-Unjoni Ewropea u s-Suppliment ŻEE tiegħu.
   2.   L-uffiċjal tas-seduta għandu jkun assoċjat, għal skopijiet amministrattivi, mal-membru tal-Awtorità b’responsabbiltà speċjali għall-kompetizzjoni (minn hawn ’il quddiem “il-membru kompetenti tal-Kulleġġ”).
   3.   Meta l-uffiċjal tas-seduta ma jkunx jista’ jaġixxi, l-irwol tiegħu għandu jitwettaq minn uffiċjal tas-seduta ieħor. Jekk ma jkun hemm ebda uffiċjal tas-seduta li jista’ jaġixxi, il-membru kompetenti tal-Kulleġġ, fejn ikun xieraq wara konsultazzjoni mal-uffiċjal tas-seduta, jaħtar uffiċjal kompetenti ieħor tal-Awtorità, li ma jkunx involut fil-każ inkwistjoni, sabiex iwettaq id-doveri tal-uffiċjal tas-seduta.
   4.   Fil-każ ta’ konflitt attwali jew potenzjali tal-interessi, l-uffiċjal tas-seduta jibqa’ lura milli jaġixxi fuq każ. Il-paragrafu 3 japplika kif xieraq.
   Artikolu 3
   Metodu tal-operat
   1.   Fit-twettiq tal-funzjonijiet tiegħu, l-uffiċjal tas-seduta jaġixxi b’mod indipendenti.
   2.   Fit-twettiq tal-funzjonijiet tiegħu, l-uffiċjal tas-seduta jieħu kont tal-ħtieġa għall-applikazzjoni effettiva tar-regoli tal-kompetizzjoni skont il-leġiżlazzjoni ŻEE fis-seħħ u l-prinċipji stipulati mill-Qorti tal-EFTA u l-Qorti tal-Ġustizzja. (2)

   3.   Fit-twettiq tal-funzjonijiet tiegħu, l-uffiċjal tas-seduta jkollu aċċess għal kwalunkwe fajl relatat mal-proċedimenti tal-kompetizzjoni.
   4.   L-uffiċjal tas-seduta jinżamm mgħarraf mid-Direttur tad-Direttorat tal-Kompetizzjoni u l-Għajnuna mill-Istat dwar l-iżvilupp tal-proċedura.
   5.   L-uffiċjal tas-seduta jista’ jippreżenta osservazzjonijiet dwar kull kwistjoni li tirriżulta minn kwalunkwe proċediment ta’ kompetizzjoni tal-Awtorità lill-membru kompetenti tal-Kulleġġ.
   6.   Jekk l-uffiċjal tas-seduta jagħmel rakkomandazzjonijiet raġunati lill-membru kompetenti tal-Kulleġġ jew jieħu deċiżjonijiet kif previst f’din id-Deċiżjoni, l-uffiċjal tas-seduta jipprovdi kopja ta’ dawn id-dokumenti lid-Direttur tad-Direttorat għall-Kompetizzjoni u l-Għajnuna mill-Istat.
   7.   Kwalunkwe kwistjoni li tirrigwardja l-eżerċitar effettiv tad-drittijiet proċedurali tal-partijiet ikkonċernati, ta’ partijiet involuti oħrajn skont it-tifsira tal-Artikolu 11(b) tal-Kapitolu V tal-Protokoll 4 mal-Ftehim dwar is-Sorveljanza u l-Qorti (minn hawn ’il quddiem il-“partijiet involuti l-oħra”), il-kwerelanti skont it-tifsira tal-Artikolu 7(2) tal-Kapitolu II tal-Protokoll 4 mal-Ftehim dwar is-Sorveljanza u l-Qorti (minn hawn ’il quddiem “il-kwerelanti”) u t-terzi persuni interessati skont l-Artikolu 5 ta' din id-Deċiżjoni involuti fi proċedimenti bħal dawn għandha l-ewwel titqajjem minn dawk il-persuni mad-Direttorat Ġenerali għall-Kompetizzjoni u l-Għajnuna mill-Istat. Jekk il-kwistjoni ma tiġix riżolta, hija tista’ tiġi riferita lill-uffiċjal tas-seduta għal reviżjoni indipendenti. It-talbiet relatati ma’ miżura li għaliha japplika limitu ta’ żmien għandhom isiru fi żmien adegwat, sal-limitu ta’ żmien oriġinali.
   KAPITOLU 2

      INVESTIGAZZJONI

   Artikolu 4
   Id-drittijiet proċedurali fil-fażi tal-investigazzjoni
   1.   L-uffiċjal tas-seduta jissalvagwardja l-ħarsien effettiv tad-drittijiet proċedurali li jirriżultaw fil-kuntest tat-twettiq tas-setgħat ta’ investigazzjoni tal-Awtorità skont il-Kapitolu II tal-Protokoll 4 għal-Ftehim dwar is-Sorveljanza u l-Qorti u fil-proċedimenti li jistgħu jirriżultaw fl-impożizzjoni ta’ multi skont l-Artikolu 14 tal-Kapitolu IV tal-Protokoll 4 tal-Ftehim dwar is-Sorveljanza u l-Qorti.
   2.   B’mod partikolari, l-uffiċjal tas-seduta jkollu l-funzjonijiet li ġejjin, soġġett għall-Artikolu 3(7):

               (a)

               L-uffiċjal tas-seduta jista’ jintalab mill-impriżi jew mill-assoċjazzjonijiet ta’ impriżi biex jeżamina t-talbiet li dokument meħtieġ mill-Awtorità fit-twettiq tas-setgħat mogħtija lilha mill-Artikoli 18, 20 jew 21 tal-Kapitolu II tal-Protokoll 4 tal-Ftehim dwar is-Sorveljanza u l-Qorti, fi spezzjonijiet skont l-Artikolu 13 tal-Kapitolu IV tal-Protokoll 4 tal-Ftehim dwar is-Sorveljanza u l-Qorti jew fil-kuntest ta’ miżuri investigattivi fi proċedimenti li jistgħu jirriżultaw fl-impożizzjoni ta’ multi skont l-Artikolu 14 tal-Kapitolu IV tal-Protokoll 4 tal-Ftehim dwar is-Sorveljanza u l-Qorti u li kien inżamm mill-Awtorità huwa kopert minn privileġġ professjonali legali, skont it-tifsira tal-każistika tal-Qorti tal-Ġustizzja u l-Qorti tal-EFTA. L-uffiċjal tas-seduta jista’ jirrevedi l-kwistjoni biss jekk l-impriża jew l-assoċjazzjoni ta’ impriżi li tagħmel it-talba tagħti kunsens lill-uffiċjal tas-seduta biex jara l-informazzjoni mitluba li għandha tkun koperta minn privileġġ professjonali legali, kif ukoll dokumenti relatati li l-uffiċjal tas-seduta jqis li huma meħtieġa għar-reviżjoni tiegħu. Mingħajr ma jiżvela l-kontenut potenzjalment privileġġat tal-informazzjoni, l-uffiċjal tas-seduta jikkomunika l-opinjoni preliminari tiegħu lid-Direttorat għall-Kompetizzjoni u l-Għajnuna mill-Istat responsabbli u lill-impriża jew l-assoċjazzjoni ta’ impriżi kkonċernati, u jista’ jieħu passi xierqa sabiex jippromwovi riżoluzzjoni aċċettabbli b’mod reċiproku. Meta ma tintlaħaq ebda riżoluzzjoni, l-uffiċjal tas-seduta jista’ jifformula rakkomandazzjoni raġunata lill-membru kompetenti tal-Kulleġġ, mingħajr ma jiżvela l-kontenut potenzjalment privileġġat tad-dokument. Il-parti li tagħmel it-talba għandha tirċievi kopja ta’ din ir-rakkomandazzjoni.

               (b)

               Meta d-destinatarju ta’ talba għall-informazzjoni skont l-Artikolu 18(2) tal-Kapitolu II tal-Protokoll 4 tal-Ftehim dwar is-Sorveljanza u l-Qorti jirrifjuta li jwieġeb għal mistoqsija f’talba bħal din li tinvoka l-privileġġ kontra l-awtoinkriminazzjoni, kif stabbilit mill-każistika tal-Qorti tal-Ġustizzja u tal-Qorti tal-EFTA, huwa jista’ jirreferi l-kwistjoni, fi żmien adegwat wara li jirċievi t-talba, lill-uffiċjal tas-seduta. F’każijiet xierqa, u wara li jikkunsidra l-ħtieġa li jiġi evitat dewmien bla bżonn fil-proċedimenti, l-uffiċjal tas-seduta jista’ jagħmel rakkomandazzjoni motivata dwar jekk il-privileġġ kontra l-awto-inkriminazzjoni japplikax u jinforma lid-Direttur għall-Kompetizzjoni u l-għajnuna mill-Istat dwar il-konklużjonijiet milħuqa, li jridu jittieħdu f’kunsiderazzjoni f’każ ta’ kwalunkwe deċiżjoni meħuda sussegwentement skont l-Artikolu 18(3) tal-Kapitolu II tal-Protokoll 4 tal-Ftehim dwar is-Sorveljanza u l-Qorti. Id-destinatarju tat-talba jirċievi kopja tar-rakkomandazzjoni raġunata.

               (c)

               Meta d-destinatarju ta’ deċiżjoni li titlob informazzjoni skont l-Artikolu 18(3) tal-Kapitolu II tal-Protokoll 4 tal-Ftehim dwar is-Sorveljanza u l-Qorti jqis li l-limitu ta’ żmien impost għar-risposta tiegħu huwa qasir wisq, huwa jista’ jirreferi l-kwistjoni lill-uffiċjal tas-seduta, fi żmien adegwat qabel l-iskadenza tal-limitu ta’ żmien oriġinali ffissat. L-uffiċjal tas-seduta jiddeċiedi jekk għandhiex tingħata estensjoni tal-limitu ta’ żmien, wara li jikkunsidra t-tul u l-kumplessità tat-talba għall-informazzjoni u r-rekwiżiti tal-investigazzjoni.

               (d)

               L-impriżi jew l-assoċjazzjonijiet ta’ impriżi soġġetti għal miżura investigattiva mill-Awtorità skont it-Taqsima V tal-Kapitolu II tal-Protokoll 4 tal-Ftehim dwar is-Sorveljanza u l-Qorti jkollhom id-dritt li jkunu informati dwar l-istatus proċedurali tagħhom, jiġifieri jekk humiex soġġetti għal investigazzjoni u, jekk iva, dwar is-suġġett u l-għan ta’ dik l-investigazzjoni. Jekk tali impriża jew assoċjazzjoni ta’ impriżi tqis li hija ma kinitx informata kif xieraq mid-Direttorat għall-Kompetizzjoni u l-għajnuna mill-Istat dwar l-istatus proċedurali tagħha, hija tista’ tirreferi l-kwistjoni lill-uffiċjal tas-seduta għal riżoluzzjoni. L-uffiċjal tas-seduta jieħu deċiżjoni li d-Direttorat Ġenerali għall-Kompetizzjoni u l-Għajnuna mill-Istat għandu jinforma lill-impriża jew lill-assoċjazzjoni ta’ impriżi li għamlu t-talba għall-istatus proċedurali tagħhom. Din id-deċiżjoni tiġi kkomunikata lill-impriża jew lill-assoċjazzjoni ta’ impriżi li tkun għamlet it-talba.

         KAPITOLU 3

      APPLIKAZZJONIJIET GĦAS-SMIGĦ

   Artikolu 5
   Persuni terzi interessati
   1.   L-applikazzjonijiet li għandhom jinstemgħu minn persuni għajr dawk imsemmija fl-Artikoli 5 u 11 tal-Kapitolu III tal-Protokoll 4 tal-Ftehim dwar is-Sorveljanza u l-Qorti u terzi persuni skont it-tifsira tal-Artikolu 11 tal-Kapitolu V tal-Protokoll 4 tal-Ftehim dwar is-Sorveljanza u l-Qorti għandhom isiru skont l-Artikolu 13(1) tal-Kapitolu III tal-Protokoll 4 tal-Ftehim dwar is-Sorveljanza u l-Qorti u skont l-Artikolu 16 tal-Kapitolu V tal-Protokoll 4 tal-Ftehim dwar is-Sorveljanza u l-Qorti. L-applikazzjonijiet jiġu ppreżentati bil-miktub u għandhom jispjegaw l-interess tal-applikant fl-eżitu tal-proċedura.
   2.   L-uffiċjal tas-seduta jiddeċiedi jekk il-persuni terzi għandhomx jinstemgħu wara konsultazzjoni mad-Direttur tad-Direttorat għall-Kompetizzjoni u l-Għajnuna mill-Istat. Meta jevalwa jekk persuna terza turix interess suffiċjenti, l-uffiċjal tas-seduta għandu jikkunsidra jekk u sa liema punt l-applikant huwiex affettwat b’mod suffiċjenti mit-tmexxija li hija s-suġġett tal-proċeduri tal-kompetizzjoni jew jekk l-applikant jissodisfax ir-rekwiżiti tal-Artikolu 18(4) tal-Kapitolu IV tal-Protokoll 4 tal-Ftehim dwar is-Sorveljanza u l-Qorti.
   3.   Meta l-uffiċjal tas-seduta jqis li applikant ma weriex interess suffiċjenti li jinstema’, huwa għandu jinforma lill-applikant bil-miktub bir-raġunijiet għal dan. Għandu jiġi ffissat limitu ta’ żmien li matulu l-applikant jista’ jesprimi l-fehmiet tiegħu bil-miktub. Jekk l-applikant jesprimi l-fehmiet tiegħu bil-miktub sal-limitu ta’ żmien iffissat mill-uffiċjali tas-seduta u s-sottomissjoni bil-miktub ma twassalx għal valutazzjoni differenti, dik is-sejba għandha tiġi ddikjarata f’deċiżjoni motivata li għandha tiġi nnotifikata lill-applikant.
   4.   L-uffiċjal tas-seduta jinforma lill-partijiet għall-proċeduri tal-kompetizzjoni mill-ftuħ tal-proċedimenti skont l-Artikolu 11(6) tal-Kapitolu II tal-Protokoll 4 tal-Ftehim dwar is-Sorveljanza u l-Qorti jew skont l-Artikolu 6(1)(c) tal-Kapitolu IV tal-Protokoll 4 tal-Ftehim dwar is-Sorveljanza u l-Qorti dwar l-identitajiet tal-persuni terzi interessati li jridu jinstemgħu, sakemm dan l-iżvelar ma jkunx ta’ detriment sinjifikanti għal persuna jew impriża.
   Artikolu 6
   Id-dritt għal smigħ orali; il-parteċipazzjoni tal-kwerelanti u ta’ partijiet terzi fis-smigħ orali
   1.   Bit-'talba tal-partijiet li lilhom l-Awtorità indirizzat dikjarazzjoni tal-oġġezzjonijiet jew partijiet involuti oħrajn, l-uffiċjal tas-seduta jmexxi seduta orali sabiex tali partijiet ikunu jistgħu jkomplu jiżviluppaw is-sottomissjonijiet bil-miktub tagħhom.
   2.   L-uffiċjal tas-seduta jista’, fejn ikun xieraq u wara konsultazzjoni mad-direttur tad-Direttorat għall-Kompetizzjoni u l-Għajnuna mill-Istat, jiddeċiedi li jagħti lill-kwerelanti u lill-partijiet terzi interessati skont it-tifsira tal-Artikolu 5 l-opportunità li jesprimu l-fehmiet tagħhom waqt is-seduta ta’ smigħ orali tal-partijiet li lilhom tkun inħarġet dikjarazzjoni tal-oġġezzjonijiet, diment li huma jitolbu dan fil-kummenti bil-miktub tagħhom. L-uffiċjal tas-seduta jista' wkoll jistiednu rappreżentanti mill-awtoritajiet tal-kompetizzjoni minn pajjiżi terzi sabiex jattendu għas-seduta ta’ smigħ orali bħala osservaturi.
   KAPITOLU 4

      L-AĊĊESS GĦAL FAJL, IL-KUNFIDENZJALITÀ U S-SIGRIETI KUMMERĊJALI

   Artikolu 7
   L-Aċċess għal Fajl u l-Aċċess għal Dokumenti u Informazzjoni
   1.   Meta parti li eżerċitat id-dritt tagħha ta’ aċċess għall-fajl ikollha raġuni biex temmen li l-Awtorità għandha fil-pussess tagħha dokumenti li ma ġewx żvelati lilha u li dawk id-dokumenti huma meħtieġa għall-eżerċizzju xieraq tad-dritt għas-smigħ, hija tista’ tagħmel talba raġunata għal aċċess għal dawn id-dokumenti lill-uffiċjal tas-seduta, soġġetta għall-Artikolu 3(7).
   2.   Soġġetti għall-Artikolu 3(7), partijiet involuti oħrajn, il-kwerelanti, u persuni terzi interessati fit-tifsira tal-Artikolu 5 jistgħu jagħmlu talba motivata lill-uffiċjal tas-seduta fiċ-ċirkostanzi msemmija hawn taħt:

               (a)

               Partijiet involuti oħra li jkollhom raġuni biex jemmnu li huma ma ġewx informati bl-oġġezzjonijiet indirizzati lill-partijiet li jinnotifikaw skont l-Artikolu 13(2) tal-Kapitolu V tal-Protokoll 4 tal-Ftehim dwar is-Sorveljanza u l-Qorti.

               (b)

               Kwerelant li jkun ġie informat mill-Awtorità bl-intenzjoni tagħha li tirrifjuta ilment skont l-Artikolu 7(1) tal-Kapitolu III tal-Protokoll 4 tal-Ftehim dwar is-Sorveljanza u l-Qorti u li jkollu raġuni biex jemmen li l-Awtorità għandha fil-pussess tagħha dokumenti li ma ġewx żvelati lilu u li dawk id-dokumenti huma meħtieġa għall-eżerċizzju xieraq tad-drittijiet tiegħu skont l-Artikolu 8(1) tal-Kapitolu III tal-Protokoll 4 tal-Ftehim dwar is-Sorveljanza u l-Qorti.

               (c)

               Kwerelant li jqis li huwa ma rċeviex kopja tal-verżjoni mhux kunfidenzjali tad-dikjarazzjoni tal-oġġezzjonijiet skont l-Artikolu 6(1) tal-Kapitolu III tal-Protokoll 4 tal-Ftehim dwar is-Sorveljanza u l-Qorti jew li l-verżjoni mhux kunfidenzjali tad-dikjarazzjoni tal-oġġezzjonijiet ma kinitx ġiet stabbilita b’mod li jagħtih iċ-ċans jeżerċita d-drittijiet tiegħu b’mod effettiv, bl-eċċezzjoni ta’ dawk il-każijiet fejn tapplika l-proċedura tar-riżolviment.

               (d)

               Persuna terza interessata skont it-tifsira tal-Artikolu 5 ta’ din id-Deċiżjoni li jkollha raġuni biex taħseb li hija ma kinitx informata dwar in-natura u s-suġġett ta’ proċedura skont l-Artikolu 13(1) tal-Kapitolu III tal-Protokoll 4 tal-Ftehim dwar is-Sorveljanza u l-Qorti u l-Artikolu 16(1) tal-Kapitolu V tal-Protokoll 4 tal-Ftehim dwar is-Sorveljanza u l-Qorti. L-istess japplika għal kwerelant, f’każ li għalih tapplika l-proċedura tar-riżolviment, li jkollu raġuni biex jaħseb li huwa ma kienx informat dwar in-natura u s-suġġett tal-proċedura skont l-Artikolu 6(1) tal-Kapitolu III tal-Protokoll 4 tal-Ftehim dwar is-Sorveljanza u l-Qorti.

         3.   L-uffiċjal tas-seduta jieħu deċiżjoni raġunata fuq talba indirizzata lilu skont il-paragrafu 1 jew 2 u jikkomunika tali deċiżjoni lill-persuna li tkun għamlet it-talba u lil kwalunkwe persuna oħra kkonċernata permezz tal-proċedura.
   Artikolu 8
   Sigrieti kummerċjali u informazzjoni kunfidenzjali oħra
   1.   Fejn l-Awtorità bi ħsiebha tiżvela informazzjoni li tista' tikkostitwixxi sigriet kummerċjali jew informazzjoni kunfidenzjali oħra ta' impriża jew persuna, din tal-aħħar għandha tiġi infurmata bil-miktub b'din l-intenzjoni u r-raġunijiet tagħha mid-Direttorat għall-Kompetizzjoni u l-Għajnuna mill-Istat. Għandu jiġi ffissat limitu ta’ żmien li matulu l-impriża jew il-persuna kkonċernata tkun tista’ tippreżenta kummenti bil-miktub.
   2.   Meta l-impriża jew il-persuna kkonċernata toġġezzjona għall-iżvelar tal-informazzjoni, hija tista’ tirreferi l-kwistjoni lill-uffiċjal tas-seduta. Jekk l-uffiċjal tas-seduta jsib li l-informazzjoni tista’ tiġi żvelata minħabba li ma tikkostitwixxi ebda sigriet kummerċjali jew informazzjoni kunfidenzjali oħra jew minħabba li jkun hemm interess akbar fl-iżvelar tagħha, dik is-sejba għandha tiġi ddikjarata f’deċiżjoni raġunata li għandha tintbagħat lill-impriża jew lill-persuna kkonċernata. Id-deċiżjoni għandha tispeċifika d-data li warajha tista’ tiġi żvelata l-informazzjoni. Din id-data ma għandhiex tkun inqas minn ġimgħa mid-data tan-notifika.
   3.   Il-paragrafi 1 u 2 japplikaw mutatis mutandis għall-iżvelar tal-informazzjoni permezz ta’ pubblikazzjoni f’Il-Ġurnal Uffiċjal tal-Unjoni Ewropea u fis-Supplement ŻEE tiegħu.
   4.   Fejn ikun xieraq, sabiex l-eżerċizzju effettiv tad-drittijiet ta’ difiża ta’ parti jiġi bbilanċjat mal-interessi leġittimi tal-kunfidenzjalità, l-uffiċjal tas-seduta jista’ jiddeċiedi li l-partijiet tal-fajl li huma indispensabbli għall-eżerċizzju tad-drittijiet ta’ difiża ta’ parti jsiru aċċessibbli għall-parti li titlob l-aċċess b’mod ristrett, li d-dettalji tagħhom għandhom ikunu stabbiliti mill-uffiċjal tas-seduta.
   KAPITOLU 5

      ESTENSJONI TAL-LIMITI TA’ ŻMIEN

   Artikolu 9
   Talbiet għal estensjoni tal-limiti ta’ żmien
   1.   Jekk destinatarju ta’ dikjarazzjoni tal-oġġezzjonijiet iqis li l-limitu ta’ żmien impost għat-tweġiba tiegħu għad-dikjarazzjoni tal-oġġezzjonijiet huwa qasir wisq, huwa jista’ jitlob għal estensjoni ta’ dak il-limitu ta’ żmien permezz ta’ talba raġunata indirizzata lid-Direttorat għall-Kompetizzjoni u l-Għajnuna mill-Istat. Talba bħal din għandha ssir fil-ħin qabel l-iskadenza tal-limitu ta’ żmien oriġinali fil-proċediment skont l-Artikoli 53 u 54 tal-Ftehim dwar iż-ŻEE u mill-inqas ħamest ijiem tax-xogħol qabel l-iskadenza tal-limitu ta’ żmien oriġinali fil-proċeduri skont l-Artikolu 57 tal-Ftehim dwar iż-ŻEE. Jekk tali talba ma tingħatax jew id-destinatarju tad-dikjarazzjoni tal-oġġezzjonijiet li jagħmel it-talba ma jaqbilx mat-tul tal-estensjoni mogħtija, huwa jista’ jirreferi l-kwistjoni lill-uffiċjal tas-seduta għal reviżjoni qabel l-iskadenza tal-limitu ta’ żmien oriġinali. Wara li jisma’ lid-direttur tad-Direttorat għall-Kompetizzjoni u l-Għajnuna mill-Istat, l-uffiċjal tas-seduta jiddeċiedi dwar jekk hemmx bżonn ta’ estensjoni tal-limitu ta’ żmien sabiex id-destinatarju ta’ dikjarazzjoni tal-oġġezzjonijiet ikun jista’ jeżerċita d-dritt tiegħu li jinstema’ b’mod effettiv, filwaqt li jingħata kont tal-ħtieġa li jiġi evitat dewmien bla bżonn fil-proċeduri. Fi proċedimenti skont l-Artikoli 53 u 54 tal-Ftehim dwar iż-ŻEE, l-uffiċjal tas-seduta għandu jikkunsidra, fost oħrajn, l-elementi li ġejjin:

               (a)

               id-daqs u l-kumplessità tal-fajl;

               (b)

               jekk id-destinatarju tad-dikjarazzjoni tal-oġġezzjonijiet li jagħmel it-talba kellux aċċess minn qabel għall-informazzjoni;

               (c)

               kwalunkwe xkiel oġġettiv ieħor li jista’ jiltaqa’ miegħu d-destinatarju tad-dikjarazzjoni tal-oġġezzjoni li jagħmel it-talba meta jipprovdi l-osservazzjonijiet tiegħu.

         Għall-finijiet tal-evalwazzjoni tal-punt (a) tal-ewwel subparagrafu, jista’ jiġi kkunsidrat in-numru ta’ ksur, l-allegat tul tal-ksur, id-daqs u n-numru ta’ dokumenti u/jew id-daqs u l-kumplessità tal-istudji esperti.
   2.   Jekk partijiet involuti, kwerelant jew persuna terza interessata skont it-tifsira tal-Artikolu 5 jqisu li l-limitu ta’ żmien sabiex jesprimu l-fehmiet tagħhom huwa qasir wisq, huma jistgħu jitolbu għal estensjoni ta’ dak il-limitu ta’ żmien permezz ta’ talba motivata indirizzata lid-direttur tad-Direttorat għall-Kompetizzjoni u l-Għajnuna mill-Istat fi żmien dovut qabel l-iskadenza tal-limitu ta’ żmien oriġinali. Jekk tali talba ma tingħatax jew il-parti involuta l-oħra, il-kwerelant jew il-persuna terza interessata ma jaqblux ma’ din id-deċiżjoni, huma jistgħu jirreferu l-kwistjoni lill-uffiċjal tas-seduta għal reviżjoni. Wara li jisma’ lid-direttur tad-Direttorat għall-Kompetizzjoni u l-Għajnuna mill-Istat, l-uffiċjal tas-seduta jiddeċiedi dwar jekk għandhiex tingħata estensjoni tal-limitu ta’ żmien.
   KAPITOLU 6

      IS-SEDUTA TA’ SMIGĦ ORALI

   Artikolu 10
   L-organizzazzjoni u l-funzjoni
   1.   L-uffiċjal tas-seduta jorganizza u jmexxi s-seduti ta’ smigħ previsti fid-dispożizzjonijiet li jimplimentaw l-Artikoli 53 u 54 u 57 tal-Ftehim dwar iż-ŻEE
   2.   Is-seduta ta’ smigħ orali titmexxa mill-uffiċjal tas-seduta b’mod indipendenti għal kollox.
   3.   L-uffiċjal tas-seduta għandu jiżgura li s-seduta ta’ smigħ titmexxa kif suppost u għandu jikkontribwixxi għall-oġġettività tas-smigħ innifsu u ta’ kwalunkwe deċiżjoni li tittieħed sussegwentement.
   4.   L-uffiċjal tas-seduta għandu jiżgura li s-seduta orali tipprovdi lid-destinatarji tad-dikjarazzjoni tal-oġġezzjonijiet, lil partijiet involuti oħrajn, kif ukoll lill-kwerelanti u persuni terzi interessati skont it-tifsira tal-Artikolu 5 li jkunu tħallew jattendu għas-seduta orali, b’opportunità suffiċjenti li jiżviluppaw il-fehmiet tagħhom dwar is-sejbiet preliminari tal-Awtorità.
   Artikolu 11
   It-tħejjija tas-seduta ta’ smigħ orali
   1.   L-uffiċjal tas-seduta jkun responsabbli għat-tħejjija tas-seduta ta’ smigħ orali u għandu jieħu l-miżuri kollha xierqa f’dak ir-rigward. Sabiex jiżgura t-tħejjija xierqa tas-seduta ta’ smigħ orali, l-uffiċjal tas-seduta jista’, wara li jikkonsulta lid-direttur tad-Direttorat għall-Kompetizzjoni u l-Għajnuna mill-Istat, jipprovdi bil-quddiem lill-persuni mistiedna għas-seduta ta’ smigħ lista ta’ mistoqsijiet li dwarhom ikunu mistiedna biex jesprimu l-fehmiet tagħhom. L-uffiċjal tas-seduta jista’ wkoll jindika lill-persuni mistiedna għas-seduta ta’ smigħ l-oqsma fokali għad-dibattitu, wara li jikkunsidra, b’mod partikolari, il-fatti u l-kwistjonijiet li jkunu jridu jqajmu d-destinatarji ta’ dikjarazzjoni tal-oġġezzjonijiet li jkunu talbu seduta ta’ smigħ orali.
   2.   Għal dan il-għan, wara li jikkonsulta lid-direttur tad-Direttorat għall-Kompetizzjoni u l-Għajnuna mill-Istat, l-uffiċjal tas-seduta jista’ jagħmel laqgħa mal-persuni mistiedna għas-seduta ta’ smigħ u, fejn ikun xieraq, mad-Direttorati relevanti tal-Awtorità, sabiex iħejji għas-seduta ta’ smigħ innifisha.
   3.   L-uffiċjal tas-seduta jista’ wkoll jitlob għal notifika bil-miktub minn qabel tal-kontenut essenzjali tad-dikjarazzjonijiet maħsuba tal-persuni mistiedna għas-seduta ta’ smigħ.
   4.   L-uffiċjal tas-seduta jista’ jiffissa limitu ta’ żmien għall-persuni kollha mistiedna għas-seduta ta’ smigħ orali biex jipprovdu lista tal-parteċipanti li sejrin jattendu f’isimhom. L-uffiċjal tas-seduta jagħmel din il-lista disponibbli għall-persuni kollha mistiedna għas-seduta ta’ smigħ orali fil-ħin qabel id-data tas-seduta.
   Artikolu 12
   L-għażla taż-żmien u t-tmexxija
   1.   Wara li jikkonsulta lid-direttur tad-Direttorat għall-Kompetizzjoni u l-Għajnuna mill-Istat, l-uffiċjal tas-seduta jistabbilixxi d-data, it-tul u l-post tas-seduta ta’ smigħ. Meta jintalab posponiment, l-uffiċjal tas-seduta jiddeċiedi jekk jippermettihx jew le.
   2.   L-uffiċjal tas-seduta jiddeċiedi jekk id-dokumenti l-ġodda għandhomx ikunu permessi waqt is-seduta ta’ smigħ u liema persuni għandhom jinstemgħu f’isem parti.
   3.   L-uffiċjal tas-seduta jista’ jippermetti lill-partijiet li lilhom kienet indirizzata dikjarazzjoni tal-oġġezzjonijiet, lill-partijiet involuti oħrajn, lill-kwerelanti, lil persuni oħrajn mistiedna għas-seduta, lid-Direttorati tal-Awtorità u lill-awtoritajiet tal-Istat tal-EFTA li jistaqsu mistoqsijiet waqt is-seduta. Sal-punt li, eċċezzjonalment, mistoqsija ma tistax tiġi mwieġba kompletament jew parzjalment waqt is-seduta ta’ smigħ orali, l-uffiċjal tas-seduta jista’ jagħti ċ-ċans li t-tweġiba tingħata bil-miktub fil-limitu ta’ żmien iffissat. Tali tweġiba bil-miktub titqassam lill-parteċipanti kollha fis-seduta ta’ smigħ orali, sakemm l-uffiċjal tas-seduta ma jiddeċidix mod ieħor sabiex jipproteġi d-drittijiet tad-difiża ta’ destinatarju ta’ dikjarazzjoni tal-oġġezzjonijiet jew is-sigrieti kummerċjali jew informazzjoni kunfidenzjali oħra ta’ xi persuna.
   4.   Fejn ikun meħtieġ minħabba l-bżonn li jkun żgurat id-dritt li wieħed ikun mismugħ, l-uffiċjal tas-seduta jista’, wara li jikkonsulta lid-Direttur tad-Direttorat għall-Kompetizzjoni u l-Għajnuna mill-Istat, jagħti lill-partijiet ikkonċernati, lill-partijiet involuti oħrajn, lill-kwerelanti jew lill-persuni terzi interessati skont it-tifsira tal-Artikolu 5 l-opportunità li jippreżentaw aktar kummenti bil-miktub wara s-seduta orali. L-uffiċjal tas-seduta jiffissa data sa meta jistgħu jsiru preżentazzjonijiet bħal dawn. L-Awtorità ma għandhiex tkun obbligata li tikkunsidra kummenti bil-miktub li jaslu wara dik id-data.
   Artikolu 13
   Il-protezzjoni tas-sigrieti kummerċjali u l-kunfidenzjalità fis-seduta ta’ smigħ orali
   Kull persuna għandha normalment tinstema’ fil-preżenza tal-persuni l-oħrajn kollha mistiedna biex jattendu għas-seduta ta’ smigħ orali. L-uffiċjal tas-seduta jista’ jiddeċiedi wkoll li jisma’ persuni separatament fil-magħluq, wara li jikkunsidra l-interess leġittimu tagħhom fil-protezzjoni tas-sigrieti kummerċjali tagħhom u informazzjoni kunfidenzjali oħra.
   KAPITOLU 7

      RAPPORT INTERIM U D-DRITT LI JSIRU OSSERVAZZJONIJIET

   Artikolu 14
   Rapport interim u osservazzjonijiet
   1.   L-uffiċjal tas-seduta jippreżenta rapport interim lill-membru kompetenti tal-Kulleġġ dwar is-smigħ u l-konklużjonijiet li jkun wasal għalihom fir-rigward tar-rispett għall-ħarsien effettiv tad-drittijiet proċedurali. L-osservazzjonijiet f’dan ir-rapport għandhom jikkonċernaw kwistjonijiet proċedurali, inklużi dawn li ġejjin:

               (a)

               l-iżvelar tad-dokumenti u l-aċċess għall-fajl;

               (b)

               il-limiti ta’ żmien sabiex tingħata risposta għad-dikjarazzjoni tal-oġġezzjonijiet;

               (c)

               l-osservanza tad-dritt li persuna tinstema’;

               (d)

               it-tmexxija xierqa tas-seduta ta’ smigħ orali.

         Kopja tar-rapport tingħata lid-Direttur tad-Direttorat għall-Kompetizzjoni u l-Għajnuna mill-Istat u lid-Direttorat għal Affarijiet Legali u Eżekuttivi.
   2.   Minbarra, u separatament mir-rapport imsemmi fil-paragrafu 1, l-uffiċjal tas-smigħ jista’ jagħmel osservazzjonijiet dwar il-progress ulterjuri u l-imparzjalità tal-proċeduri. Meta jagħmel dan, l-uffiċjal tas-seduta għandu jfittex li jiżgura b’mod partikolari li, fit-tħejjija tal-abbozz tad-deċiżjonijiet tal-Awtorità, jittieħed kont xieraq tal-fatti rilevanti kollha, kemm jekk favorevoli jew mhux favorevoli għall-partijiet ikkonċernati, inklużi l-elementi fattwali li huma rilevanti għall-gravità u t-tul ta’ kwalunkwe ksur. Dawn l-osservazzjonijiet jistgħu jkunu relatati ma’, inter alia, il-ħtieġa għal aktar informazzjoni, l-irtirar ta’ ċerti oġġezzjonijiet, il-formulazzjoni ta’ aktar oġġezzjonijiet jew suġġerimenti għal miżuri investigattivi ulterjuri skont it-Taqsima V tal-Kapitolu II tal-Protokoll 4 tal-Ftehim dwar is-Sorveljanza u l-Qorti.
   Id-direttur tad-Direttorat għall-Kompetizzjoni u l-Għajnuna mill-Istat u d-Direttorat għal Affarijiet Legali u Eżekuttivi għandhom jiġu informati dwar dawn l-osservazzjonijiet.
   KAPITOLU 8

      IMPENJI U FTEHIMIET

   Artikolu 15
   Impenji u ftehimiet
   1.   Il-partijiet għall-proċedimenti li joffru impenji sabiex jissodisfaw it-tħassib espress lilhom mill-Awtorità fil-valutazzjoni preliminari tagħha skont l-Artikolu 9 tal-Kapitolu II tal-Protokoll 4 tal-Ftehim dwar is-Sorveljanza u l-Qorti jistgħu jirrikorru għall-uffiċjal tas-seduta fi kwalunkwe stadju tal-proċedura skont l-Artikolu 9, sabiex ikun żgurat il-ħarsien effettiv tad-drittijiet proċedurali.
   2.   Il-partijiet għall-proċedimenti f’każijiet ta’ kartell li jidħlu f’diskussjonijiet dwar ftehim skont l-Artikolu 10a tal-Kapitolu III tal-Protokoll 4 tal-Ftehim dwar is-Sorveljanza u l-Qorti jistgħu jirrikorru għall-uffiċjal tas-seduta fi kwalunkwe ħin matul il-proċedura ta’ ftehim sabiex ikun żgurat il-ħarsien effettiv tad-drittijiet proċedurali tagħhom.
   KAPITOLU 9

      RAPPORT FINALI

   Artikolu 16
   Il-kontenut u t-trasmissjoni qabel l-adozzjoni ta’ deċiżjoni
   1.   L-uffiċjal tas-seduta, fuq il-bażi tal-abbozz ta’ deċiżjoni li għandha tiġi ppreżentata lill-Kumitat Konsultattiv fil-każ inkwistjoni, iħejji rapport finali bil-miktub dwar ir-rispett għall-ħarsien effettiv tad-drittijiet proċedurali, kif imsemmi fl-Artikolu 14(1), fi kwalunkwe stadju tal-proċedimenti. Dak ir-rapport sejjer jikkunsidra wkoll jekk l-abbozz tad-deċiżjoni jittrattax biss l-oġġezzjonijiet li fir-rigward tagħhom il-partijiet ikunu ngħataw l-opportunità li jesprimu l-fehmiet tagħhom.
   2.   Ir-rapport finali għandu jitressaq quddiem lill-Membru kompetenti tal-Kulleġġ, id-Direttur tad-Direttorat tal-Kompetizzjoni u l-Għajnuna mill-Istat u d-Direttorat għal Affarijiet Legali u Eżekuttivi. Huwa għandu jiġi kkomunikat lill-awtoritajiet kompetenti tal-Istati ŻEE/EFTA u, skont id-dispożizzjonijiet dwar il-kooperazzjoni stipulati fil-Protokoll 23 tal-Ftehim dwar iż-ŻEE, lill-Kummissjoni Ewropea.
   Artikolu 17
   Il-preżentazzjoni lill-Awtorità u l-pubblikazzjoni
   1.   Ir-rapport finali tal-uffiċjal tas-seduta għandu jiġi ppreżentat lill-Awtorità flimkien mal-abbozz tad-deċiżjoni ppreżentata lilha, sabiex ikun żgurat li, meta tasal għal deċiżjoni dwar xi każ individwali, l-Awtorità tkun mgħarrfa sew bl-informazzjoni kollha rilevanti dwar il-kors tal-proċedura u li l-eżekuzzjoni effettiva tad-drittijiet proċedurali jkun ġie rrispettat matul il-proċedimenti.
   2.   Ir-rapport finali jista’ jkun modifikat mill-uffiċjal tas-seduta fid-dawl ta’ kull emenda għall-abbozz ta’ deċiżjoni qabel l-adozzjoni tagħha mill-Awtorità.
   3.   L-Awtorità tikkomunika r-rapport finali tal-uffiċjal tas-seduta, flimkien mad-deċiżjoni, lid-destinatarji tad-deċiżjoni. Hija għandha tippubblika r-rapport finali tal-uffiċjal tas-seduta f’Il-Ġurnal Uffiċjali tal-Unjoni Ewropea u fis-Supplement ŻEE tiegħu, flimkien mad-deċiżjoni, wara li tikkunsidra l-interess leġittimu tal-impriżi fil-protezzjoni tas-sigrieti kummerċjali tagħhom.
   KAPITOLU 10

      DISPOŻIZZJONIJIET FINALI

   Artikolu 18
   Revoka u dispożizzjoni tranżitorja
   1.   Id-Deċiżjoni Nru 177/02/COL tat-30 ta’ Ottubru 2002 u d-Deċiżjoni Nru 792/08/COL tas-17 ta’ Diċembru 2008 huma revokati.
   2.   Il-passi proċedurali li ttieħdu diġà skont id-Deċiżjoni Nru 177/02/COL u/jew Deċiżjoni Nru 792/08/COL tas-17 ta’ Diċembru 2008 għandhom ikomplu jkollhom effett. Fir-rigward ta’ miżuri investigatorji li kienu ttieħdu qabel id-dħul fis-seħħ ta’ din id-Deċiżjoni, l-uffiċjal tas-seduta jista’ jirrifjuta li jeżerċità s-setgħat tiegħu skont l-Artikolu 4.
   F’każijiet fejn il-ftuħ ta’ proċedimenti skont l-Artikolu 11(6) tal-Kapitolu II tal-Protokoll 4 tal-Ftehim dwar is-Sorveljanza u l-Qorti jew il-bidu ta’ proċedimenti skont l-Artikolu 6(1)(c) tal-Kapitolu IV tal-Protokoll4 tal-Ftehim dwar is-Sorveljanza u l-Qorti sar qabel id-dħul fis-seħħ ta’ din id-Deċiżjoni, ir-rapport interim skont l-Artikolu 14 ta' din id-Deċiżjoni u r-rapport finali skont l-Artikolu 16 ma għandhomx ikopru l-fażi investigattiva, sakemm l-uffiċjal tas-seduta ma jiddeċidix mod ieħor.
   Artikolu 19
   Dħul fis-seħħ
   Din id-Deċiżjoni tkun awtentika fil-lingwa Ingliża u tidħol fis-seħħ mill-jum tal-adozzjoni tagħha. Tiġi ppubblikata f'Il-Ġurnal Uffiċjali tal-Unjoni Ewropea u s-Suppliment ŻEE tiegħu.
   Artikolu 20
   L-Istati tal-EFTA jkun mgħarrfa permezz ta’ kopja ta’ din id-Deċiżjoni.
   Artikolu 21
   Il-Kummissjoni Ewropea tkun mgħarrfa permezz ta’ kopja ta’ din id-Deċiżjoni.

      Magħmul fi Brussell, id-29 ta’ Novembru 2012.

            Għall-Awtorità ta’ Sorveljanza tal-EFTA

         Oda Helen SLETNES

            Il-President

         Sverrir Haukur GUNNLAUGSSON

            Membru tal-Kulleġġ

      (1)  Ara, pereżempju, il-Każ E-15/10 — Posten Norge AS vs l-Awtorità ta’ Sorveljanza tal-EFTA, sentenza tat-18 ta’ April 2012, li għadha ma ġietx ippubblikata, paragrafi 85-92.

      (2)  L-Artikolu 6 tal-Ftehim dwar iż-ŻEE jipprovdi li, "mingħajr preġudizzju għall-iżviluppi futuri tal-ġurisprudenza, id-dispożizzjonijiet ta’ dan il-Ftehim, safejn huma identiċi fis-sustanza għar-regoli korrispondenti tat-Trattat li jistabbilixxi l-Komunità Ekonomika Ewropea u t-Trattat li jistabbilixxi l-Komunità tal-Faħam u l-Azzar u għall-atti adottati fl-applikazzjoni taż-żewġ Trattati, għandhom, fl-implimentazzjoni u fl-applikazzjoni tagħhom, jiġu interpretati b’konformità mad-deċiżjonijiet relevanti tal-Qorti tal-Ġustizzja tal-Komunitajiet Ewropej mogħtija qabel id-data tal-firma ta' dan il-Ftehim". Fir-rigward ta' deċiżjonijiet rilevanti tal-Qorti tal-Ġustizzja mogħtija wara d-data tal-iffirmar tal-Ftehim dwar iż-ŻEE, mill-Artikolu 3(2) tal-Ftehim dwar is-Sorveljanza u l-Qorti taż-ŻEE joħroġ li l-Awtorità ta' Sorveljanza tal-EFTA u l-Qorti tal-EFTA għandhom iqisu kif jixraq il-prinċipji kif stabbiliti minn dawn id-deċiżjonijiet.


title: Deċiżjoni tal-Kunsill tal- 11 ta' Ottubru 2004 dwar il-konklużjoni mill-Komunità Ewropea tal-Ftehim Interim dwar il-kummerċ u kwistjonijiet relatati mal-kummerċ bejn il-Komunità Ewropea u l-Komunità Ewropea ta' l-Enerġija Atomika, minn naħa u r-Repubblika tat-Taġikistan, min-naħa l-oħra

text:
11.12.2008     MT                Il-Ġurnal Uffiċjali ta’ l-Unjoni Ewropea                         147

32004D0754

16.11.2004                   IL-ĠURNAL UFFIĊJALI TA’ L-UNJONI EWROPEA                          L 340/1

                                  DEĊIŻJONI TAL-KUNSILL
                                      tal-11 ta’ Ottubru 2004

                           dwar il-konklużjoni mill-Komunità Ewropea
                                          tal-Ftehim Interim
                      dwar il-kummerċ u kwistjonijiet relatati mal-kummerċ
                                   bejn il-Komunità Ewropea u
                           l-Komunità Ewropea ta’ l-Enerġija Atomika,
                                              minn naħa
                                  u r-Repubblika tat-Taġikistan,
                                           min-naħa l-oħra
                                           (2004/754/KE)

IL-KUNSILL TA’ L-UNJONI EWROPEA,

Wara li kkunsidra t-Trattat tal-Komunità Ewropea, u b’mod partikolari l-Artikolu 133 tagħha,
flimkien ma’ l-Artikolu 300(3) tiegħu,

Wara li kkunsidra l-proposta mill-Kummissjoni,
 ---pagebreak--- 148              MT                Il-Ġurnal Uffiċjali ta’ l-Unjoni Ewropea                   11.12.2008

Billi:

Fl-istennija tad-dħul fis-seħħ tal-Ftehim ta' Sħubija u ta’ Kooperazzjoni li jistabnbilixxi sħubija bejn
il-Komunità Ewropea u l-Istait Membri tagħha, minn naħa, u r-Repubblika tat-Taġikistan, min-naħa
l-oħra, ffirmat fil-Lussemburgu fil-11 ta' Ottubru 2004, jeħtieġ li jiġi approvat, f’isem il-Komunità
Ewropea, Ftehim Interim dwar il-kummerċ u kwistjonijiet relatati mal-kummerċ bejn il-Komunità
Ewropea u l-Komunità Ewropea ta’ l-Enerġija Atomika, minn naħa, u r-Repubblika tat-Taġikistan,
min-naħa l-oħra,

IDDEĊIEDA KIF ĠEJ:

                                                Artikolu 1

1.       Il-Ftehim Interim dwar il-kummerċ u kwistjonijiet relatati mal-kummerċ bejn il-Komunità
Ewropea u l-Komunità Ewropea ta’ l-Enerġija Atomika, minn naħa, u r-Repubblika tat-Taġikistan,
min-naħa l-oħra, kif ukoll l-Annessi u l-Protokolli li huma mehmuża miegħu u d-Dikjarazzjonijiet
stabbiliti mill-Kommunità unilateralment jew flimkien mal-Parti l-oħra, huwa b'dan approvat f’isem
il-Komunità Ewropea.

2.       It-test tal-Ftehim, l-Annessi, il-Protokolli u l-Att finali huma mehmuża ma’ din id-Deċiżjoni.
 ---pagebreak--- 11.12.2008       MT                Il-Ġurnal Uffiċjali ta’ l-Unjoni Ewropea                             149

                                                Artikolu 2

Il-President tal-Kunsill hu awtorizzat jaħtar il-persuna(i) awtorizzata(i) li tiffirma(jiffirmaw) il-
ftehim interim f’isem il-Komunità Ewropea.

                                                Artikolu 3

Il-President tal-Kunsill, f'isem il-Komunità, għandu jagħti n-notifika prevista fl-Artikolu 37 tal-
Ftehim.

Magħmul fil-Lussemburgu, 11 ta’ Ottubru 2004.
                                                                                Għall-
Kunsill
                                                                                Il-President
                                                                              B. R. BOT


title: Deċizjoni tal-Kunsill tal- 11 ta' Ottubru 2004 li temenda r-Regoli ta' Procedura tal-Kunsill

text:
               7.6.2006

               MT

               Il-Ġurnal Uffiċjali ta’ l-Unjoni Ewropea

               1

         DEĊIZJONI TAL-KUNSILL
   tal-11 ta' Ottubru 2004
   li temenda r-Regoli ta' Procedura tal-Kunsill
   (2004/701/KE, Euratom)
   IL-KUNSILL TA' L-UNJONI EWROPEA,
   Wara li kkunsidra r-Trattat li jistabbilixxi l-Komunità Ewropea, u b'mod partikolari l-ewwel subparagrafu ta' l-Artikolu 207(3) tiegħu,
   Wara li kkunsidra t-Trattat li jistabbilixxi l-Komunità Ewropea ta' l-Energija Atomika, u b'mod partikolari l-Artikolu 121(3) tiegħu,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 41 (1) tiegħu,
   Wara li kkunsidra l-Artikolu 12 ta' l-Att dwar il-kondizzjonijiet ta' l-adeżjoni tar-Repubblika Ċeka, r-Repubblika ta' l-Estonja, r-Repubblika ta' Ċipru, r-Repubblika tal-Latvja, r-Repubblika tal-Litwanja, r-Repubblika ta' l-Ungerija, r-Repubblika ta' Malta, r-Repubblika tal-Polonja, r-Repubblika tas-Slovenja u r-Repubblika Slovakka ma' l-Unjoni Ewropea u l-aġġustamenti għat-Trattati li fuqhom hi mibnija l-Unjoni Ewropea (1),
   Billi :

               (1)

               L-Att dwar il-kondizzjonijiet ta' l-adeżjoni tar-Repubblika Ċeka, r-Repubblika ta' l-Estonja, r-Repubblika ta' Ċipru, r-Repubblika tal-Latvja, r-Repubblika tal-Litwanja, r-Repubblika ta' l-Ungerija, r-Repubblika ta' Malta, r-Repubblika tal-Polonja, r-Repubblika tas-Slovenja u r-Repubblika Slovakka ma' l-Unjoni Ewropea u l-aġġustamenti għat-Trattati li fuqhom hi mibnija l-Unjoni Ewropea emenda, b'effett mill-1 ta' Novembru 2004, id-disposizzjonijiet tat-Trattat li jistabbilixxi l-Komunità Ewropea, t-Trattat li jistabbilixxi l-Komunità Ewropea ta' l-Energija Atomika u t-Trattat dwar l-Unjoni Ewropea fir-rigward ta' l-ippeżar ta' voti fil-Kunsill.

               (2)

               Skond l-Artikolu 205(4) tat-Trattat li jistabbilixxi l-Komunità Ewropea, l-Artikolu 118(4) tat-Trattat li jistabbilixxi l-Komunità Ewropea ta' L-Energija Atomika, it-tielet subparagrafu ta' l-Artikolu 23(2) u l-Artikolu 34(3) tat-Trattat dwar l-Unjoni Ewropea, kif emendat bl-Att ta' l-Adeżjoni msemmi hawn fuq, meta deċiżjoni għandha tiġi adottata mill-Kunsill b'maġġoranza kwalifikata, membru tal-Kunsill jista' jitlob li ssir verifika li l-Istati Membri li jiffurmaw il- maġġoranza kwalifikata jirrappreżentaw mill-inqas 62 % tal-popolazzjoni totali ta' l-Unjoni. Jeħtieg li jiġu stabbiliti regoli dettaljati għall-implimentazzjoni ta' dawn id-disposizzjonijiet.

               (3)

               Biex isir dan, jeħtieg li tigi stabbilita, skond id-data mogħtija mill-Ufficju ta' l-Istatistika tal-Komunitajiet Ewropej, iċ-ċifra tal-popolazzjoni totali għal kull Stat Membru għal perijodu ta' sena u li jigi provdut aġġornament annwali ta' dawn iċ-ċifri.

               (4)

               Il-punt IV, A, tar-Rakkomandazzjonijiet għaċ-Ċensiment ta' Popolazzjoni u Djar ta' l-2000 fir-Reġjun tal-KEE, imħejjija b'mod konġunt mill-Kummissjoni Ekonomika għall-Ewropa tan-Nazzjonijiet Uniti u l-Uffiċju ta' l-Istatistika tal-Komunitajiet Ewropej, jiddefinixxi l-kunċett ta' popolazzjoni totali ta' Stat.

         IDDEĊIEDA KIF ĠEJ:
   Artikolu 1
   Ir-Regoli ta' Proċeduta tal-Kunsill tat-22 ta' Marzu 2004 (2004/338/CE, Euratom) (2) huwa emendat kif ġej:

               1)

               Paragrafu 5 ġdid għandu jiġi miżjud ma' l-Artikolu 11:

                           “5.

                           Meta deċiżjoni għandha tiġi adottata mill-Kunsill b'maġġoranza kwalifikata, u jekk membru tal-Kunsill hekk jitlob, għandha ssir verifika li l-Istati Membri li jiffurmaw din il-maġġoranza kwalifikata jirrappreżentaw mill-inqas 62 % tal-popolazzjoni totali ta' l-Unjoni kkalkolata abbażi taċ-ċifri tal-popolazzjoni stabbiliti fl-Artikolu 1 ta' l-Anness IIa.”

               2)

               Wara l-Anness II, jiddaħħal l-Anness li ġej:

                  “ANNESS IIa
                  REGOLI DETTALJATI GĦALL-IMPLIMENTAZZJONI TAD-DISPOSIZZJONIJIET DWAR L-IPPEŻAR TAL-VOTI FIL-KUNSILL
                  Artikolu 1
                  Għall-finijiet ta' l-implimentazzjoni ta' l-Artikolu 205(4) tat-Trattat li jistabbilixxi l-Komunità Ewropea, l-Artikolu 118(4) tat-Trattat li jistabbilixxi l-Komunità Ewropea ta' l-Energija Atomika, it-tielet subparagrafu ta' l-Artikolu 23(2) u l-Artikolu 34(3) tat-Trattat dwar l-Unjoni Ewropea, l-popolazzjoni totali ta' kull Stat Membru għall-perijodu mill-1 ta' Novembru 2004 sal-31 ta' Diċembru 2005 hija kif ġej:

                              Stat Membru

                              Popolazzjoni (x1 000 )

                              Il-Ġermanja

                              82 531,7

                              Franza

                              61 684,7

                              Ir-Renju Unit

                              59 651,5

                              L-Italja

                              57 888,2

                              Spanja

                              42 345,3

                              Il-Polonja

                              38 190,6

                              L-Olanda

                              16 258,0

                              Il-Greċja

                              11 041,1

                              Il-Portugall

                              10 474,7

                              Il-Belġju

                              10 396,4

                              Ir-Repubblika Ċeka

                              10 211,5

                              L-Ungerija

                              10 116,7

                              L-Isvezja

                              8 975,7

                              L-Awstrija

                              8 114,0

                              Id-Danimarka

                              5 397,6

                              Is-Slovakkja

                              5 380,1

                              Il-Finlandja

                              5 219,7

                              L-Irlanda

                              4 027,5

                              Il-Litwanja

                              3 445,9

                              Il-Latvja

                              2 319,2

                              Is-Slovenja

                              1 996,4

                              L-Estonja

                              1 350,6

                              Ċipru

                              730,4

                              Il-Lussemburgu

                              451,6

                              Malta

                              399,9

                              Totali

                              458 599,0

                              Livell minimu (62 %)

                              284 331,4

                        Artikolu 2
                  1.   Qabel l-1 ta' Settembru ta' kull sena, l-Istati Membri għandhom jikkomunikaw lill-Ufficju ta' l-Istatistika tal-Komunitajiet Ewropej id-data dwar il-popolazzjoni totali tagħhom kif kienet fl-1 ta' Jannar tas-sena attwali.
                  2.   B'effett mill-1 ta' Jannar ta' kull sena, il-Kunsill għandu, skond id-data disponibbli lill-Ufficju ta' l-Istatistika tal-Komunitajiet Ewropej fit-30 ta' Settembru tas-sena ta' qabel, jemenda ċ-ċifri stabbiliti fl-Artikolu 1. Din id-Deċizjoni għandha tiġi ppubblikata fil-Ġurnal Uffiċjali ta' l-Unjoni Ewropea.”

         Artikolu 2
   Din id-Deċizjoni għandha tieħu effett fil-jum li tkun ippubblikata fil-Ġurnal Ufficjali ta' l-Unjoni Ewropea.
   Għandha tapplika mill-1 ta' Novembru 2004.

      Magħmula fil-Lussemburgu, nhar il-11 ta' Ottubru 2004.

            Għall-Kunsill

            Il-President

         B. R. BOT

      (1)  ĠU L 236 ta' 23.9.2003, p. 33.

      (2)  ĠU L 106 tal-15.4.2004, p. 22.


title: 2012/670/UE: Deċiżjoni tal-Kunsill tad- 9 ta’ Ottubru 2012 dwar l-iffirmar, f’isem l-Unjoni Ewropea, tal-Ftehim ta’ Sħubija dwar is-Sajd bejn l-Unjoni Ewropea u r-Repubblika tal-Mawrizju

text:
               30.10.2012

               MT

               Il-Ġurnal Uffiċjali tal-Unjoni Ewropea

               L 300/34

         DEĊIŻJONI TAL-KUNSILL
   tad-9 ta’ Ottubru 2012
   dwar l-iffirmar, f’isem l-Unjoni Ewropea, tal-Ftehim ta’ Sħubija dwar is-Sajd bejn l-Unjoni Ewropea u r-Repubblika tal-Mawrizju
   (2012/670/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) flimkien mal-Artikolu 218(5) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               L-Unjoni nnegozjat mar-Repubblika tal-Mawrizju Ftehim ta’ Sħubija dwar is-Sajd, li jagħti lill-bastimenti tal-UE opportunitajiet tas-sajd fl-ilmijiet li fihom ir-Repubblika tal-Mawrizju teżerċita s-sovranità jew ġurisdizzjoni tagħha.

               (2)

               Bħala riżultat ta’ dawn in-negozjati, Ftehim ta’ Sħubija dwar is-Sajd bejn l-Unjoni Ewropea u r-Repubblika tal-Mawrizju (“il-Ftehim ta’ Sħubija dwar is-Sajd”) ġie inizjalat fit-23 ta’ Frar 2012.

               (3)

               Il-Ftehim bejn il-Komunità Ekonomika Ewropea u l-Gvern ta’ Mauritius dwar sajd fl-ibħra tal-Mauritius (1) għandu jiġi sostitwit mill-Ftehim ta’ Sħubija dwar is-Sajd.

               (4)

               Il-Ftehim ta’ Sħubija dwar is-Sajd għandu jiġi ffirmat,

         ADOTTA DIN ID-DEĊIŻJONI:
   Artikolu 1
   L-iffirmar tal-Ftehim ta’ Sħubija dwar is-Sajd bejn l-Unjoni Ewropea u r-Repubblika tal-Mawrizju huwa b’dan awtorizzat f’isem l-Unjoni, suġġett għall-konklużjoni tiegħu (2).
   Artikolu 2
   Il-President tal-Kunsill huwa b’dan awtorizzat li jaħtar il-persuna jew persuni li jkollhom is-setgħa li jiffirmaw il-Ftehim ta’ Sħubija dwar is-Sajd f’isem l-Unjoni.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, id-9 ta’ Ottubru 2012.

            Għall-Kunsill

            Il-President

         V. SHIARLY

      (1)  ĠU L 159, 10.6.1989, p. 2.

      (2)  It-test tal-Ftehim se jiġi ppubblikat flimkien mad-deċiżjoni dwar il-konklużjoni tiegħu.


title: 2013/202/UE: Deċiżjoni tal-Kunsill tat- 23 ta' Lulju 2012 dwar l-iffirmar, f'isem l-Unjoni Ewropea, u l-applikazzjoni proviżorja ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Renju Ħaxemita tal-Ġordan, min-naħa l-oħra, fir-rigward ta’ Ftehim Qafas bejn l-Unjoni Ewropea u Renju Ħaxemita tal-Ġordan dwar il-prinċipji ġenerali għall-parteċipazzjoni tar-Renju Ħaxemita tal-Ġordan fil-programmi tal-Unjoni

text:
               27.4.2013

               MT

               Il-Ġurnal Uffiċjali tal-Unjoni Ewropea

               L 117/1

      DEĊIŻJONI TAL-KUNSILL

   tat-23 ta' Lulju 2012
   dwar l-iffirmar, f'isem l-Unjoni Ewropea, u l-applikazzjoni proviżorja ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Renju Ħaxemita tal-Ġordan, min-naħa l-oħra, fir-rigward ta’ Ftehim Qafas bejn l-Unjoni Ewropea u Renju Ħaxemita tal-Ġordan dwar il-prinċipji ġenerali għall-parteċipazzjoni tar-Renju Ħaxemita tal-Ġordan fil-programmi tal-Unjoni
   (2013/202/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 217 flimkien mal-Artikolu 218(5) u l-ewwel subparagrafu tal-Artikolu 218(8) tiegħu,
   Wara li kkunsidra l-proposta li saret mill-Kummissjoni Ewropea,
   Billi:

               (1)

               Fit-18 ta’ Ġunju 2007, il-Kunsill awtorizza lill-Kummissjoni sabiex tinnegozja Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju Ħaxemita tal-Ġordan, min-naħa l-oħra (1), fir-rigward ta’ Ftehim Qafas bejn l-Unjoni Ewropea u r-Renju Ħaxemita tal-Ġordan dwar il-prinċipji ġenerali għall-parteċipazzjoni tar-Renju Ħaxemita tal-Ġordan fil-programmi tal-Unjoni ( “il-Protokoll”),

               (2)

               Dawn in-negozjati ġew konklużi.

               (3)

               Il-Protokoll għandu jiġi ffirmat f’isem l-Unjoni, suġġett għall-konklużjoni tiegħu f’data aktar tard.

               (4)

               Il-Protokoll għandu jiġi applikat fuq bażi provviżorja, skont l-Artikolu 10 tiegħu, sakemm jitlestew il-proċeduri tal-konklużjoni formali tiegħu,

         ADOTTA DIN ID-DEĊIŻJONI:
   Artikolu 1
   L-iffirmar tal-Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju Ħaxemita tal-Ġordan, min-naħa l-oħra, fir-rigward ta’ Ftehim Qafas bejn l-Unjoni Ewropea u r-Renju Ħaxemita tal-Ġordan dwar il-prinċipji ġenerali għall-parteċipazzjoni tar-Renju Ħaxemita tal-Ġordan fil-programmi tal-Unjoni (“il-Protokoll”) huwa b’dan awtorizzat f’isem l-Unjoni, suġġett għall-konklużjoni tiegħu.
   It-test tal-Protokoll huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b'dan awtorizzat sabiex jinnomina l-persuna jew persuni li jkollhom is-setgħa li jiffirmaw il-Protokoll f'isem l-Unjoni.
   Artikolu 3
   Il-Protokoll għandu japplika b’mod provviżorju mid-data tal-iffirmar tiegħu (2), sakemm jitlestew il-proċeduri meħtieġa għall-konklużjoni tiegħu.
   Artikolu 4
   Din id-Deċiżjoni tidħol fis-seħħ fil-jum tal-adozzjoni tagħha.

      Magħmul fi Brussell, it-23 ta’ Lulju 2012.

            Għall-Kunsill

            Il-President

         C. ASHTON

      (1)  ĠU L 129, 15.5.2002, p. 3.

      (2)  Id-data li minnha l-Protokoll ser japplika proviżorjament ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

         PROTOKOLL

      għall-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju Ħaxemita tal-Ġordan, min-naħa l-oħra, fir-rigward ta’ Ftehim Qafas bejn l-Unjoni Ewropea u r-Renju Ħaxemita tal-Ġordan dwar il-prinċipji ġenerali għall-parteċipazzjoni tar-Renju Ħaxemita tal-Ġordan fil-programmi tal-Unjoni
      L-UNJONI EWROPEA, minn hawn ’il quddiem imsejħa “l-Unjoni”,
      minn naħa waħda, kif ukoll
      IR-RENJU ĦAXEMITA TAL-ĠORDAN, minn hawn ’il quddiem imsejjaħ “il-Ġordan”
      min-naħa l-oħra,
      minn hawn ’il quddiem imsejħin “il-Partijiet”
      BILLI:

                  (1)

                  Ir-Renju Ħaxemita tal-Ġordan ikkonkluda Ftehim Ewro-Mediterranju li jwaqqaf assoċjazzjoni bejn il-Komunitajiet Ewropej u l-Istati Membri tagħhom min-naħa waħda, u r-Renju Ħaxemita tal-Ġordan min-naħa l-oħra (1) (minn issa “il-Ftehim”), li daħal fis-seħħ fl-1 ta' Mejju 2002.

                  (2)

                  Il-Kunsill Ewropew ta’ Brussell tas-17 ut-18 ta’ Ġunju 2004 laqa’ b'mod favorevoli l-proposti tal-Kummissjoni Ewropea għal Politika Ewropea tal-Viċinat (PEV) u approva l-konklużjonijiet tal-Kunsill tal-14 ta’ Ġunju 2004.

                  (3)

                  Il-Kunsill tal-Unjoni Ewropea, f’bosta okkażjonijiet oħrajn, ikkonkluda ripetutament favur din il-politika.

                  (4)

                  Il-Kunsill, fil-5 ta’ Marzu 2007, esprima appoġġ għall-approċċ ġenerali u globali deskritt fil-Komunikazzjoni tal-Kummissjoni tal-4 ta’ Diċembru 2006 sabiex l-imsieħba tal-Politika Ewropea tal-Viċinat jipparteċipaw fl-aġenzi Komunitarji u l-programmi Komunitarji fuq il-merti tagħhom u fejn hekk jippermettu l-bażijiet legali.

                  (5)

                  Il-Ġordan esprima x-xewqa li jipparteċipa f’għadd ta’ programmi tal-Unjoni.

                  (6)

                  It-termini u l-kondizzjonijiet speċifiċi, b'mod partikolari, il-kontribuzzjoni finanzjarja u l-proċeduri ta’ rapportar u ta' evalwazzjoni, dwar il-parteċipazzjoni tal-Ġordan f’kull programm partikolari għandhom jiġu ddeterminati f'Memorandum ta' Ftehim bejn il-Kummissjoni u l-awtoritajiet kompetenti tal-Ġordan,

            FTEHMU KIF ĠEJ:
      Artikolu 1
      Il-Ġordan għandu jitħalla jipparteċipa fil-programmi tal-Unjoni attwali u futuri kollha miftuħa għall-parteċipazzjoni tar-Renju Ħaxemita tal-Ġordan skont id-dispożizzjonijiet relevanti li jadottaw dawn il-programmi.
      Artikolu 2
      Il-Ġordan għandu jikkontribwixxi finanzjarjament għall-baġit ġenerali tal-Unjoni Ewropea li jikkorrispondi għall-programmi speċifiċi li fihom jipparteċipa l-Ġordan.
      Artikolu 3
      Ir-rappreżentanti tal-Ġordan għandhom jitħallew jieħdu sehem, bħala osservaturi u għall-punti li jirrigwardaw il-Ġordan, fil-kumitati ta' ġestjoni responsabbli għas-sorveljanza tal-programmi li fihom il-Ġordan jikkontribwixxi finanzjarjament.
      Artikolu 4
      Proġetti u inizjattivi mressqa minn parteċipanti mill-Ġordan għandhom, kemm jista’ jkun, ikunu suġġetti għall-istess kondizzjonijiet, regoli u proċeduri li għandhom x’jaqsmu mal-programmi kkonċernati kif huma applikati għall-Istati Membri.
      Artikolu 5
      It-termini u l-kondizzjonijiet speċifiċi dwar il-parteċipazzjoni tal-Ġordan f’kull programm partikolari tal-Unjoni, b'mod partikolari l-kontribuzzjoni finanzjarja u l-proċeduri ta’ rapportar u ta' evalwazzjoni, għandhom jiġu ddeterminati f'Memorandum ta' Ftehim bejn il-Kummissjoni u l-awtoritajiet kompetenti tal-Ġordan abbażi tal-kriterji stabbiliti mill-programmi kkonċernati.
      Jekk il-Ġordan japplika għall-assistenza esterna tal-Unjoni biex jipparteċipa fi programm partikolari tal-Unjoni abbażi l-Artikolu 3 tar-Regolament (KE) Nru 1638/2006 tal-Parlament Ewropew u tal-Kunsill tal-24 ta' Ottubru 2006 li jistabbilixxi dispożizzjonijiet ġenerali għat-twaqqif ta' Strument Ewropew ta' Viċinat u Sħubija (2) jew skont kwalunkwe Regolament simili li jipprovdi għall-assistenza esterna tal-Unjoni lill-Ġordan li jista' jiġi adottat fil-ġejjieni, il-kondizzjonijiet li jirregolaw l-użu mill-Ġordan tal-assistenza esterna tal-Unjoni għandhom jiġu ddeterminati bi ftehim dwar l-iffinanzjar, li jirrispetta b’mod partikolari l-Artikolu 20 tar-Regolament (KE) Nru 1638/2006.
      Artikolu 6
      Kull Memorandum ta’ Ftehim konkluż skont l-Artikolu 5, għandu jistipula, skont ir-Regolament tal-Kunsill (KE, Euratom) Nru 1605/2002 tal-25 ta' Gunju 2002 rigward ir-Regolament Finanazjarju applikabbli ghall-bagit generali tal-Komunitajiet Ewropej (3), li l-kontroll jew awditjar finanzjarju jew verifikazzjonijiet oħra, inklużi investigazzjonijiet amministrattivi se jitwettqu minn, jew taħt l-awtorità tal-Kummissjoni Ewropea, tal-Uffiċċju Ewropew Kontra l-Frodi u tal-Qorti tal-Awdituri.
      Għandhom isiru dispożizzjonijiet dettaljati dwar kontroll u awditjar finanzjarju, miżuri amministrattivi, penali u rkupru li jippermettu lill-Kummissjoni Ewropea, l-Uffiċċju Ewropew Kontra l-Frodi u l-Qorti tal-Awdituri li jiġu mogħtija setgħat li jkunu ekwivalenti għas-setgħat tagħhom rigward il-benefiċjarji jew il-kuntratturi stabbiliti fl-Unjoni.
      Artikolu 7
      Dan il-Protokoll għandu japplika għall-perjodu li fih il-Ftehim ikun fis-seħħ.
      Dan il-Ftehim għandu jiġi rratifikat jew approvat mill-Partijiet skont il-proċeduri rispettivi tagħhom.
      Kull Parti tista’ tiddenunzja dan il-Protokoll b’notifika bil-miktub lill-Parti Kontraenti l-oħra. Dan il-Protokoll għandu jintemm sitt xhur wara d-data ta’ din in-notifika.
      It-terminazzjoni ta' dan il-Protokoll wara d-denunzja minn kwalunkwe waħda mill-Partijiet m'għandu jkollu l-ebda influwenza dwar l-ispezzjonijiet u kontrolli li jkollhom jitwettqu taħt id-dispożizzjonijiet stipulati fl-Artikoli 5 u 6 fejn xieraq.
      Artikolu 8
      Mhux aktar tard minn tliet snin wara d-dħul fis-seħħ ta’ dan il-Protokoll, u wara kull tliet snin sussegwenti, iż-żewġ Partijiet Kontraenti jistgħu jirrevedu l-implimentazzjoni ta’ dan il-Protokoll abbażi tal-parteċipazzjoni effettiva tal-Ġordan fi programmi tal-Unjoni.
      Artikolu 9
      Dan il-Protokoll għandu japplika, min-naħa waħda, għat-territorji li fihom japplika t-Trattat dwar il-Funzjonament tal-Unjoni Ewropea u taħt il-kundizzjonijiet stabbiliti f'dak it-Trattat, u min-naħa l-oħra, għat-territorju tal-Ġordan.
      Artikolu 10
      Dan il-Protokoll għandu jidħol fis-seħħ fl-ewwel jum tax-xahar wara d-data li fiha l-Partijiet jinnotifikaw lil xulxin permezz ta’ mezzi diplomatiċi dwar it-tlestija tal-proċeduri tagħhom meħtieġa għad-dħul fis-seħħ tiegħu.
      Sakemm id-dħul fis-seħħ ikun għadu pendenti, il-Partijiet jaqblu li japplikaw il-Protokoll proviżorjament mid-data tal-firma tiegħu.
      Artikolu 11
      Dan il-Protokoll għandu jagħmel parti integrali mill-Ftehim.
      Artikolu 12
      Dan il-Ftehim huwa miktub b'żewġ kopji fil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Taljana, Ungeriża, Żvediża u Għarbija, u kull wieħed minn dawn it-testi huwa ugwalment awtentiku.

         Съставено в Брюксел на деветнадесети декември две хиляди и дванадесета година.
         Hecho en Bruselas, el diecinueve de diciembre de dos mil doce.
         V Bruselu dne devatenáctého prosince dva tisíce dvanáct.
         Udfærdiget i Bruxelles den nittende december to tusind og tolv.
         Geschehen zu Brüssel am neunzehnten Dezember zweitausendzwölf.
         Kahe tuhande kaheteistkümnenda aasta detsembrikuu üheksateistkümnendal päeval Brüsselis.
         Έγινε στις Βρυξέλλες, στις δεκαεννέα Δεκεμβρίου δύο χιλιάδες δώδεκα.
         Done at Brussels on the nineteenth day of December in the year two thousand and twelve.
         Fait à Bruxelles, le dix-neuf décembre deux mille douze.
         Fatto a Bruxelles, addì diciannove dicembre duemiladodici.
         Briselē, divi tūkstoši divpadsmitā gada deviņpadsmitajā decembrī.
         Priimta du tūkstančiai dvyliktų metų gruodžio devynioliktą dieną Briuselyje.
         Kelt Brüsszelben, a kétezer-tizenkettedik év december havának tizenkilencedik napján.
         Magħmul fi Brussell, fid-dsatax-il jum ta’ Diċembru tas-sena elfejn u tnax.
         Gedaan te Brussel, de negentiende december tweeduizend twaalf.
         Sporządzono w Brukseli dnia dziewiętnastego grudnia roku dwa tysiące dwunastego.
         Feito em Bruxelas, em dezanove de dezembro de dois mil e doze.
         Întocmit la Bruxelles la nouăsprezece decembrie două mii doisprezece.
         V Bruseli devätnásteho decembra dvetisícdvanásť.
         V Bruslju, dne devetnajstega decembra leta dva tisoč dvanajst.
         Tehty Brysselissä yhdeksäntenätoista päivänä joulukuuta vuonna kaksituhattakaksitoista.
         Som skedde i Bryssel den nittonde december tjugohundratolv.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Хашемитското кралство Йордания
            Por el Reino Hachemita de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno hascemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hásimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hášimovské kráľovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         (1)  ĠU L 129, 15.5.2002, p.3.

         (2)  ĠU L 310, 9.11.2006, p. 1.

         (3)  ĠU L 248, 16.9.2002, p. 1.


title: Deċiżjoni tal-Kunsill (PESK) 2016/850 tas-27 ta' Mejju 2016 li temenda d-Deċiżjoni 2013/255/PESK dwar miżuri restrittivi kontra s-Sirja

text:
               28.5.2016

               MT

               Il-Ġurnal Uffiċjali tal-Unjoni Ewropea

               L 141/125

         DEĊIŻJONI TAL-KUNSILL (PESK) 2016/850
   tas-27 ta' Mejju 2016
   li temenda d-Deċiżjoni 2013/255/PESK dwar miżuri restrittivi kontra s-Sirja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fil-31 ta' Mejju 2013, il-Kunsill adotta d-Deċiżjoni 2013/255/PESK (1).

               (2)

               Fit-28 ta' Mejju 2015, il-Kunsill adotta d-Deċiżjoni (PESK) 2015/837 (2), li testendi l-miżuri restrittivi indikati fid-Deċiżjoni 2013/255/PESK sal-1 ta' Ġunju 2016.

               (3)

               Abbażi ta' rieżami tad-Deċiżjoni 2013/255/PESK, il-miżuri restrittivi għandhom ikomplu jiġu estiżi sal-1 ta' Ġunju 2017.

               (4)

               Żewġ persuni ma għandhomx jinżammu iktar fuq il-lista ta' persuni fiżiċi u ġuridiċi, entitajiet jew korpi soġġetti għall-miżuri restrittivi fl-Anness I għad-Deċiżjoni 2013/255/PESK.

               (5)

               L-informazzjoni li tirrigwarda ċerti persuni elenkati fl-Anness I għad-Deċiżjoni 2013/255/PESK għandha tiġi aġġornata.

               (6)

               Id-Deċiżjoni 2013/255/PESK għandha għalhekk tiġi emendata skont dan,

         ADOTTA DIN ID-DEĊIŻJONI:
   Artikolu 1
   L-Artikolu 34 tad-Deċiżjoni 2013/255/PESK huwa sostitwit b'dan li ġej:

      “Artikolu 34
      Din id-Deċiżjoni għandha tapplika sal-1 ta' Ġunju 2017. Hija għandha tinżamm taħt rieżami kostanti. Tista' tiġġedded, jew tiġi emendata kif adatt, jekk il-Kunsill iqis li l-objettivi tagħha ma jkunux intlaħqu.”.

   Artikolu 2
   L-Anness I għad-Deċiżjoni 2013/255/PESK huwa emendat kif indikat fl-Anness għal din id-Deċiżjoni.
   Artikolu 3
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, is-27 ta' Mejju 2016.

            Għall-Kunsill

            Il-President

         A.G. KOENDERS

      (1)  Deċiżjoni tal-Kunsill 2013/255/PESK tal-31 ta' Mejju 2013 dwar miżuri restrittivi kontra s-Sirja (ĠU L 147, 1.6.2013, p. 14).

      (2)  Deċiżjoni tal-Kunsill (PESK) 2015/837 tat-28 ta' Mejju 2015 li temenda d-Deċiżjoni 2013/255/PESK dwar miżuri restrittivi kontra s-Sirja (ĠU L 132, 29.5.2015, p. 82).

      ANNESS

                  I.

                  L-entrati li jikkonċernaw il-persuni li ġejjin jitneħħew mil-lista ta' persuni li tinsab fit-Taqsima A tal-Anness I għad-Deċiżjoni 2013/255/PESK:

                              Nru 15. Mohamed Farahat (magħruf ukoll bħala Muhammad Farahat)

                              Nru 17. Muhammad () Nasif () (magħruf ukoll bħala Naseef, Nassif, Nasseef) Khayrbik ()

                  II.

                  L-entrati li jikkonċernaw il-persuni elenkati hawn taħt, kif indikat fit-Taqsima A tal-Anness I għad-Deċiżjoni 2013/255/PESK, huma sostitwiti bl-entrati li ġejjin:

                              Isem

                              Informazzjoni ta' identifikazzjoni

                              Raġunijiet

                              Data tal-elenkar

                              8.

                           Rami (
                                 ) Makhlouf (
                                 )

                              Data tat-twelid: 10 ta' Lulju 1969;
                              Post tat-twelid: Damasku;
                              Passaport Nru 454224

                              Negozjant prominenti li jopera fis-Sirja b'interessi fis-setturi tat-telekomunikazzjoni, is-servizzi finanzjarji, it-trasport u l-proprjetà; għandu interess finanzjarju u/jew għandu karigi għoljin u eżekuttivi fis-Syriatel, l-ikbar operatur tat-telefon ċellulari fis-Sirja, il-fondi ta' investiment Al Mashreq, Bena Properties u Cham Holding.
                              Huwa jipprovdi finanzjament u appoġġ lir-reġim Sirjan, permezz tal-interessi kummerċjali tiegħu.
                              Huwa membru influwenti ta' tal-familja Makhlouf u hu marbut mill-qrib mal-familja Assad; kuġin tal-President Bashar Al-Assad;

                              9.5.2011

                              18.

                           Mohammed (
                                 ) Hamcho (
                                 )

                              Data tat-twelid: 20 ta' Mejju 1966
                              Nru tal-Passaport 002954347

                              Negozjant prominenti li jopera fis-Sirja, b'interessi fis-setturi tal-inġinerija u l-bini, il-mezzi tax-xandir, l-ospitalità u s-saħħa. Għandu interess finanzjarju u/jew għandu karigi għoljin u eżekuttivi f'għadd ta' kumpaniji fis-Sirja, b'mod partikolari Hamsho International, Hamsho Communication, Mhg International, Jupiter for Investment and Tourism project u Syria Metal industries.
                              Jaqdi rwol importanti fil-komunità kummerċjali fis-Sirja bħala segretarju ġenerali tal-Kamra tal-Kummerċ ta' Damasku (maħtur mill-Ministru ta' dakinhar għall-Ekonomija, Khodr Orfali, f'Diċembru 2014), president tal-Kunsilli ta' Negozju Bilaterali bejn iċ-Ċina u s-Sirja (sa minn Marzu 2014) u president tal-Kunsill Sirjan tal-Metall u tal-Azzar (sa minn Diċembru 2015).
                              Għandu relazzjonijiet ta' negozju mill-qrib ma' figuri ewlenin tar-reġim Sirjan, inkluż Maher Al-Assad.
                              Mohammed Hamcho jgawdi mir-reġim Sirjan u jagħtih appoġġ permezz tal-interessi kummerċjali tiegħu, u huwa assoċjat ma' persuni li jgawdu mir-reġim u jappoġġawh.

                              27.1.2015

                              22.

                           Ihab (
                                 ) (magħruf ukoll bħala Ehab, Iehab) Makhlouf (
                                 )

                              Data tat-twelid: 21 ta' Jannar 1973;
                              Post tat-twelid: Damasku;
                              Passaport Nru N002848852

                              Negozjant prominenti li jopera fis-Sirja. Ihab Makhlouf huwa l-Viċi President, u azzjonist tas-Syriatel, l-ikbar operatur tat-telefon ċellulari fis-Sirja. Għandu wkoll interessi kummerċjali f'bosta kumpaniji u entitajiet Sirjani oħrajn, inkluż Ramak Construction Co u Syrian International Private University for Science and Technology (SIUST).
                              Bħala Viċi President tas-Syriatel, li tagħti parti sinifikanti mill-profitti tagħha lill-gvern Sirjan permezz tal-kuntratt tagħha ta' għoti ta' liċenzja, Ihab Makhlouf qiegħed wkoll direttament jappoġġa lir-reġim Sirjan.
                              Huwa membru influwenti tal-familja Makhlouf u hu marbut mill-qrib mal-familja Assad; kuġin tal-President Bashar Al-Assad.

                              23.5.2011

                              28.

                           Khalid (
                                 ) (magħruf ukoll bħala Khaled) Qaddur (
                                 ) (magħruf ukoll bħala Qadour, Qaddour, Kaddour)

                              Negozjant prominenti li jopera fis-Sirja, b'interessi u/jew attivitajiet fis-setturi tat-telekomunikazzjoni, iż-żejt u l-industrija tal-plastik u relazzjonijiet ta' negozju mill-qrib ma' Maher Al-Assad.
                              Huwa jgawdi mir-reġim Sirjan u jagħtih appoġġ, permezz tal-interessi kummerċjali tiegħu.
                              Soċju ta' Maher Al-Assad, inkluż permezz tal-attivitajiet tiegħu ta' negozju.

                              27.1.2015

                              29.

                           Ra'if (
                                 ) Al-Quwatly (
                                 ) (magħruf ukoll bħala Ri'af Al-Quwatli magħruf ukoll bħala Raeef Al-Kouatly)

                              Data tat-twelid: 3 ta' Frar 1967;
                              Post tat-twelid: Damasku

                              Soċju fin-negozju ta' Maher Al-Assad u responsabbli għall-amministrazzjoni ta' xi wħud mill-interessi tiegħu fin-negozju; sors ta' finanzjament għar-reġim.

                              23.6.2011

                              32

                           Is-Sur Mohammed (
                                 ) Makhlouf (
                                 ) (magħruf ukoll bħala Abu Rami)

                              Data tat-twelid: 19 ta' Ottubru 1932;
                              Post tat-twelid: Latakia, Sirja

                              Membru influwenti tal-familja Makhlouf, soċju fin-negozju u missier Rami, Ihab u Iyad Makhlouf. Assoċjat mill-qrib mal-familja Assad u z-ziju ta' Bashar u Mahir al-Assad min-naħa ta' ommhom. Imsejjaħ ukoll Abu Rami.
                              Negozjant prominenti li jopera fis-Sirja, b'interessi u/jew attivitajiet f'bosta setturi tal-ekonomija tas-Sirja, inklużi interessi fi u/jew influwenza sinifikanti fil-General Organisation of Tobacco u s-settur taż-żejt u l-gass, tal-armi u dak bankarju.
                              Involut fi ftehim kummerċjali għar-reġim ta' Assad fl-akkwist tal-armi u fil-banek. Minħabba l-firxa tar-rabtiet kummerċjali u politiċi tiegħu mar-reġim huwa jagħti appoġġ lir-reġim Sirjan u jgawdi minnu.

                              1.8.2011

                              33.

                           Ayman (
                                 ) Jabir (
                                 ) (magħruf ukoll bħala Aiman Jaber)

                              Post tat-twelid: Latakia

                              Negozjant prominenti li jopera fis-Sirja, involut fis-setturi tal-azzar, tal-mezzi tax-xandir, tal-oġġetti ta' konsum u taż-żejt, inkluż fil-kummerċ f'dawn il-prodotti. Għandu interess finanzjarju u/jew karigi eżekuttivi għoljin f'għadd ta' kumpaniji u entitajiet fis-Sirja, b'mod partikolari l-Al Jazira (magħruf ukoll bħala Al Jazerra; El Jazireh), Dunia TV, u Sama Satellite Channel.
                              Permezz tal-kumpanija tiegħu Al Jazira, Ayman Jaber iffaċilita l-importazzjoni taż-żejt minn Overseas Petroleum Trading għas-Sirja.
                              Ayman Jaber igawdi mir-reġim u jagħtih appoġġ, permezz tal-interessi kummerċjali tiegħu.
                              Jipprovdi appoġġ dirett u jaqdi rwol ewlieni f'attivitajiet ta' milizzji affiljati mar-reġim magħrufa bħala x-Shabiha u/jew Suqur as-Sahraa.
                              Soċju ta' Rami Makhlouf permezz tal-attivitajiet tan-negozju tiegħu u soċju ta' Maher Al-Assad permezz tar-rwol tiegħu f'milizzji affiljati mar-reġim.

                              27.1.2015

                              41.

                           Ali (
                                 ) Douba (
                                 )

                              Data tat-twelid: 1933
                              Post tat-twelid: Karfis, is-Sirja

                              Responsabbli għall-qtil f'Hama fl-1980, ġie msejjaħ lura f'Damasku bħala konsulent speċjali tal-President Bashar Al-Assad.

                              23.8.2011

                              48.

                           Samir (
                                 ) Hassan (
                                 )

                              Negozjant prominenti li jopera fis-Sirja, b'interessi u/jew attivitajiet f'bosta setturi tal-ekonomija tas-Sirja. Għandu interessi fi u/jew għandu influwenza sinifikanti fl-Amir Group u Cham Holdings, żewġ konglomerati b'interessi fis-setturi tal-proprjetà, it-turiżmu, it-trasport u l-finanzi. Sa minn Marzu 2014, huwa okkupa l-kariga ta' President għar-Russja tal-Kunsilli ta' Negozju Bilaterali wara l-ħatra tiegħu mill-Ministru tal-Ekonomija, Khodr Orfali.
                              Samir Hassan jappoġġa l-isforz ta' gwerra tar-reġim permezz ta' donazzjonijiet ta' flus.
                              Samir Hassan huwa assoċjat ma' persuni li jgawdu mir-reġim u jappoġġawh. B'mod partikolari, huwa assoċjat ma' Rami Makhlouf u Issam Anbouba, li ġew identifikati mill-Kunsill u jgawdi mir-reġim Sirjan.

                              27.9.2014

                              108.

                           Mohammad (
                                 ) (magħruf ukoll bħala Mohamed, Muhammad, Mohammed) Al-Jleilati (
                                 )

                              Data tat-twelid: 1945;
                              Post tat-twelid: Damasku

                              Il-Ministru għall-Finanzi ta' qabel, fil-kariga sad-9 ta' Frar 2013. Bħala eks Ministru tal-Gvern, jaqsam ir-responsabbiltà għar-repressjoni vjolenti tar-reġim kontra l-popolazzjoni ċivili.

                              1.12.2011

                              111.

                           Joseph(
                                 ) Suwaid (
                                 )

                              Data tat-twelid: 1958;
                              Post tat-twelid: Damasku

                              Il-Ministru għall-Istat ta' qabel, fil-kariga sa mill-inqas il-21 ta' Jannar 2014. Bħala eks Ministru tal-Gvern, jaqsam ir-responsabbiltà għar-repressjoni vjolenti tar-reġim kontra l-popolazzjoni ċivili.

                              23.3.2012

                              112.

                           Hussein (
                                 ) (magħruf ukoll bħala Hussain) Mahmoud (
                                 ) Farzat (
                                 ) (magħruf ukoll bħala: Hussein Mahmud Farzat)

                              Data tat-twelid: 1957;
                              Post tat-twelid: Hama

                              Il-Ministru għall-Istat ta' qabel, fil-kariga sa mill-inqas l-2014. Bħala eks Ministru tal-Gvern, jaqsam ir-responsabbiltà għar-repressjoni vjolenti tar-reġim kontra l-popolazzjoni ċivili.

                              23.3.2012

                              114.

                           Emad (
                                 ) Abdul-Ghani (
                                 ) Sabouni (
                                 ) (magħruf ukoll bħala: Imad Abdul Ghani Al Sabuni)

                              Data tat-twelid: 1964;
                              Post tat-twelid: Damasku

                              Il-Ministru ta' qabel għat-Telekomunikazzjoni u t-Teknoloġija, fil-kariga sa mill-inqas April 2014. Bħala exks Ministru tal-Gvern, jaqsam ir-responsabbiltà għar-repressjoni vjolenti tar-reġim kontra l-popolazzjoni ċivili.

                              27.2.2012

                              117.

                           Adnan (
                                 ) Hassan (
                                 ) Mahmoud (
                                 )

                              Data tat-twelid: 1966;
                              Post tat-twelid: Tartous

                              Il-Ministru tal-Informazzjoni ta' qabel. Bħala eks Ministru tal-Gvern, jaqsam ir-responsabbiltà għar-repressjoni vjolenti tar-reġim kontra l-popolazzjoni ċivili.

                              23.9.2011

                              192

                              Hashim Anwar al-Aqqad magħruf ukoll bħala Hashem Aqqad, Hashem Akkad, Hashim Akkad

                              Data tat-twelid: 1961
                              Post tat-twelid: Mohagirine, is-Sirja

                              Negozjant prominenti li jopera fis-Sirja, b'interessi u/jew attivitajiet f'bosta setturi tal-ekonomija tas-Sirja. Għandu interessi fi u/jew għandu influwenza sinifikanti f'Anwar Akkad Sons Group (AASG) u s-sussidjarja tiegħu United Oil. L-AASG huwa konglomerat b'interessi f'setturi bħaż-żejt, il-gass, is-sustanzi kimiċi, l-assigurazzjoni, il-makkinarju industrijali, il-proprjetà, it-turiżmu, wirjiet, l-għoti ta' kuntratti, l-assigurazzjoni, u tagħmir mediku.
                              Hashim Anwar al-Aqqad ħadem ukoll bħala membru tal-Parlament Sirjan diġà fl-2012.
                              Al-Aqqad ma kienx jibqa' jirnexxi mingħajr għajnuna mingħand ir-reġim. Minħabba l-firxa tar-rabtiet kummerċjali u politiċi tiegħu mar-reġim huwa jagħti appoġġ lir-reġim Sirjan u jgawdi minnu.

                              23.7.2014

                              201

                              Wael Abdulkarim
                              (magħruf ukoll bħala Wael Al Karim)

                              Al Karim for Trade and Industry, PO Box 111, 5797 Damasku, is-Sirja

                              Negozjant prominenti li jopera fis-Sirja fl-industriji taż-żejt, is-sustanzi kimiċi u l-manifattura. Speċifikament, jirrappreżenta lill-Abdulkarim Group, magħruf ukoll bħala Al Karim Group/Alkarim for Trade and Industry/Al Karim Trading and Industry/Al Karim for Trade and Industry. Abdulkarim Group huwa manifattur ewlieni ta' lubrikanti, grease u sustanzi kimiċi industrijali fis-Sirja.

                              7.3.2015

                              203

                              George Haswani
                              (magħruf ukoll bħala Heswani; Hasawani; Al Hasawani)

                              Indirizz: Damascus Province, Yabroud, Al Jalaa St, Syria

                              Negozjant prominenti li jopera fis-Sirja, b'interessi u/jew attivitajiet fis-setturi tal-inġinerija, tal-bini u taż-żejt u l-gass. Għandu interessi fi u/jew għandu influwenza sinifikanti f'għadd ta' kumpaniji u entitajiet fis-Sirja, b'mod partikolari HESCO Engineering and Construction Company, kumpanija ewlenija tal-inġinerija u tal-bini.
                              George Haswani għandu rabtiet mill-qrib mar-reġim Sirjan. Huwa jagħti appoġġ lir-reġim u jgawdi minnu permezz tar-rwol tiegħu bħala medjatur f'negozjati għax-xiri taż-żejt mingħand l-ISIL mir-reġim Sirjan. Huwa jgawdi wkoll mir-reġim permezz ta' trattament favorevoli inkluż l-għoti ta' kuntratt (bħala sottokuntrattur) ma' Stroytransgaz, kumpanija ewlenija taż-żejt Russa.

                              7.3.2015


title: 2011/532/UE: Deċiżjoni tar-Rappreżentanti tal-Gvernijiet tal-Istati Membri tat- 8 ta’ Settembru 2011 li taħtar imħallef fil-Qorti tal-Ġustizzja

text:
               10.9.2011

               MT

               Il-Ġurnal Uffiċjali tal-Unjoni Ewropea

               L 234/42

         DEĊIŻJONI TAR-RAPPREŻENTANTI TAL-GVERNIJIET TAL-ISTATI MEMBRI
   tat-8 ta’ Settembru 2011
   li taħtar imħallef fil-Qorti tal-Ġustizzja
   (2011/532/UE)
   IR-RAPPREŻENTANTI TAL-GVERNIJIET TAL-ISTATI MEMBRI TAL-UNJONI EWROPEA,
   Wara li kkunsidraw it-Trattat dwar l-Unjoni Ewropea, u b’mod partikolari l-Artikolu 19 tiegħu,
   Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 253 u 255 tiegħu,
   Billi:

               (1)

               Skont l-Artikoli 5 u 7 tal-Protokoll dwar l-Istatut tal-Qorti tal-Ġustizzja tal-Unjoni Ewropea u wara r-riżenja tas-Sinjura Pernilla LINDH, għandu jinħatar imħallef fil-Qorti tal-Ġustizzja għall-bqija tal-mandat tas-Sinjura Pernilla LINDH, jiġifieri sas-6 ta’ Ottubru 2012.

               (2)

               Ġie propost is-Sur Carl Gustav FERNLUND għall-post li sar vakanti.

               (3)

               Il-Kumitat stabbilit permezz tal-Artikolu 255 tat-Trattat dwar il-Funzjonament tal-Unjoni Ewropea ta opinjoni dwar l-idoneità tas-Sur Carl Gustav FERNLUND għall-qadi tal-funzjonijiet ta’ mħallef fil-Qorti tal-Ġustizzja,

         ADOTTAW DIN ID-DEĊIŻJONI:
   Artikolu 1
   Is-Sur Carl Gustav FERNLUND huwa b’dan maħtur imħallef fil-Qorti tal-Ġustizzja għall-perijodu mis-6 ta’ Ottubru 2011 sas-6 ta’ Ottubru 2012.
   Artikolu 2
   Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, it-8 ta’ Settembru 2011.

            Il-President

         J. TOMBIŃSKI